نەورۆز زرگوێزی: ویژدانتان هەبێت . بە ناوی (کاکە نەوە)ەوە درۆ مەکەن. – WTARIKURD\nنەورۆز زرگوێزی: ویژدانتان هەبێت . بە ناوی (کاکە نەوە)ەوە درۆ مەکەن.\nکەسمان نیە ئەو سەرکردە تێکۆشەر و قارەمانە نەناسین و زانیاریمان لە سەر بیرکردنەوە و خەبات و تێکۆشانی نەبێت.\nبەداخەوە لەگەڵ ماڵئاواییکردنیدا هەندێک خۆسەریی یابە بەرنامە دەیانەوێت ڕاستیەکان بشێوێنن و درۆ بەناوی ئەو سەرکردەیەوە بکەن، بۆچی؟! ڕەنگە ئایندە وەڵامی ئەمە بداتەوە.\nئەمیری ئێستای کۆمەڵی ئیسلامی، یەکەم کەس بوو، کە بە بەرچاوی خەڵکەوە درۆیەکی گەورەی کرد ، دیار و ئاشکرا بوو، هەر لەسەرەتاوە بە بەرنامە هاتبونە مەراسیمەکە، چونکە هوتافکێشانی کۆمەڵێک کەسی سەربەخۆ و هوها و سوکایەتیکردن و تێکدانی ئەو مەراسیمە مەزنەی کە بۆ مێژوو دەمێنێتەوە ئەمەی لە خۆ دەگرت، کە نەک لەگەڵ ڕەوشتی بەرزی کاکە نەوەدا نەدەهاتنەوە بگرە لەگەل نەریتی کوردەواریشدا. بۆیە بڕوام وایە ڕاستی هەر دەردەکەوێت و هەرچی درۆ بەرامبەر میلەت بکات، روسیایی بۆ دەمێنیتەوە و لە پێناو خزمەتکردن بە ڕاستییەکانیش ئەم یادەوەرییەی ژیانی پێشمەرگایەتیم لەگەڵ کاکە نەوە دەگێڕمەوە، کە پێشتر نوسراوەتەوەو بڵاو نەکراوەتەوە.\nراستیەکەی ئەمەیە … لە مانگی دوازدەی 1987دا . لە (دۆڵە ڕووت) بووم بۆ سەردانی کۆمەڵێ برادەر، دواتر چومە (مێرگەپان) بۆ لای ڕەوانشاد مامۆستا ئەنوەر، سەرلەبەیانیەکەی برادەرێکم بینی، پرسی ئەوە تۆ لە کوێیت؟\nپرسیم: بۆ هیچ بووە.؟\nوتی: کاک نەوشیروان و کاک ملازم عومەر بە هەموو جیهازەکانیان ووتوە کە بت دۆزنەوە و بتنێرێت بۆ بەرگەڵوو.\nهەستم کرد کارێکی گرنگە، بێ وەستان چومە بەرگەڵو بۆ لای کاکە نەوە\nووتی: هەر ئێستا خۆت ئامادە بکە و برۆ بۆ ئێران ، دەورەیەکی گرنگ هەیە و دەبێ بەشدار بیت.\nکات درەنگ بوو ، مامەوە تا بەیانی ، نامەیەک و سێ سەد دیناری دامێ و ووتی: بە پەلە بگەرە قاسمە رەش .\nلە ڕێگا لەگەڵ هەردوو برای ئازیزم ( هەڵمەت و سەقەر ) کە پێشمەرگەی (تیپی 21) بوون، یەکمان گرتەوە و بەرێ کەوتین بۆ (مەرگە) و دواتر (سندۆڵان) .\nئەگەرچی شارەزا نەبووین بەڵام بەهۆی پرسیارەوە گەشتینە ئەوێ\nسندۆڵان بەهۆی ئاوی ڕووبارەکەوە کە دەڕژێتە دوکانەوە بووە بە دووبەشەوە .\nچوینە بەشی ئەوبەر و سێ رۆژ بە نیازی پەرینەوە بووین بۆ قەڵاتوکان، بەڵام جاشەکان زانیبویان و لە کەمیندا بوون، چەند هەوڵماندا نەمان توانی بپەرینەوە، دواجار خەڵکی ئەوێ ووتیان: باشتر وایە بچنە ئەوبەرەوە، گەر بێن، ئەوا ناتوانن بگەنە لاتان ، کەسمان چەکمان پێ نەبوو .\nکە چوینە ئەوبەر توشمان بوو بە توشی ئەمیری ئێستای کۆمەڵی ئیسلامی و دەستەکەیەوە کە لە 8 بۆ ٩ کەسێک دەبوون . دوای گفتوگۆ ، زانی من نزیکی کاک نەوشیروانم ، ووتی: ئێوارە دەعوەتم دەبێ لەگەڵ من بیت .\nسەرتا ووتم: هاورێکانم جێناهێڵم ، بەڵام، هەڵمەت و سەقەر ووتیان: بڕۆ، خەمی ئێمەت نەبێت .\nلە ماڵەکە خواردنی ( گەنمە کوتاویان ) هێنا، منیش لەگەڵ ڕۆن بەینم نەبوو، یەکەمجار بوو ئەو خواردنە بخۆم ، داوای نان و چایم کرد ، زۆر خەریک بوون لەگەڵم ، علی باپیر ووتی: ئەمە خۆشترین خواردنە لام و من داوامکردووە .\nووتم: ناتوانم و هەرگیز نەمخواردوە .\nدواتر کە زانی نیازی (قەڵاتوکانمان) هەیە ، ووتی با پێکەوە بپەڕینەوە .\nئەوەبوو شەوی دواتر ، پەڕینەوە ، هەر لە (سندۆلان)ەوە پێێ ووتم ، دەستەکەی من کەم ئەزمونن ، دەڵێێ چی دوو چەک بدەم بە ئێوە ، بۆ هەمومان باشترە ، ئێمەش ڕازی بووین.\n.شەو لە ئاوێکی خوڕی ترمانداو دەمەو بەیانی گەشتینە (قەڵاتوکان) .\nکە گەشتینە بارەگاکانیان (مەبەستم لە بارەگای ئیسلامییەکانە)، چەند چەکدارێک بە پیرمانەوە هاتن و باوەشیان پیا کردین، زوو حەمامیان گەرم کرد و خۆمان شت.\nزۆر هیلاک وپیس بووین ، ئەوەندە لەوەرد و بارانمان دابوو گیانمان تەواو تەڕو شەکەت ببوو .\nنانیان بۆ هێنایین ، دوای نان جگەرەم دەرهێنا … هەموو سەیریان کردم ، یەکێک لەوانەی کە لەگەڵمان بوو ، ووتی برایان ئەم سێ برادەرە یەکێتین و لەگەڵ ئێمەدا پەڕینەوە.\nدواتر علی باپیر هات و ووتی: میوانی منن ، ژورێکی بۆ چۆڵکردین بە تەنیشت خۆیەوە و ووتی: ئازادن لە هاتوچۆ و جگەرە کێشان و چا خواردنەوە .\nئێواران دەهاتە لامان و بابەتی زۆرمان باسدەکرد بە تایبەتی ئەو سەردانەی بۆ لای کاکە نەوە ، پرسیارەکانی لەو بازنەیەدا دەخولایەوە .\nدیاربوو دەیویست زانیاری زیاتر لە من وەربگرێت .\nزۆر سەرسام بوو بە کاکە نەوە و ووتی: کەسێکی زۆر ڕۆشنفکرە ، لە ڕووی مێژووییەوە زانیاری زۆرە ، دانیشتن لەگەڵی خۆش و بەسودە باسی ئەوەیکرد کە زۆر رێزی لێگرتووە ، بە قسەی خۆی دوو شەو لای ئەو ماوەتەوە .\nخولانەوە لە بازنەی وەرگرتنی زانیاری لەسەر کاکە نەوە لەلایەن ئەوەوە، سەرنجی ڕاکێشام ، هەندێ جار بابەتەکانم دەگۆڕی ، بەڵام دەیهێنایەوە سەر ئەو ، هەڵمەت و سەقەر، بەس گوێگر بوون ، هەڵمەت چڕوچاویانی نەدەویست و بڕوای پێیان نەبوو ، سەقەری فەقیریش بەس گوێگر بوو ، جار جار چەند ووتەیەکی ڕاستی دەوت .\nلەهەموو قسەکاندا کە دوو ڕۆژی خایاند ، هەرگیز باسی ڕازی بوونی کاکە نەوەی نەکرد هەروەک ئەوەی کە لە ووتارەکەیدا بڵاوی کردەوە .\nخۆ گەر کاکە نەوە شتێکی ئاوای وتبێت یان بووتایە، ئەوا بۆ شانازی و گەورەیی خۆی بۆی باسدەکردم .\nدوای دوو رۆژ ئەوێمان جێهێشت، کە زۆر داوای دەکرد نەڕۆین تا زیاتر میوانی بین ، دیارە هەر بۆ وەرگرتنی زانیاری زیاتر بوو.\nخولاسەی گفتوگۆکەمان، لێی تیگەشتم کە گەنجێکی تەماعکارە و دەیەوێت زوو ببێت بە لێپرسراو و ناوو ناوبانگ دەربکات، گەرچی ئەو لە دیدی ئیسلامەیەوە باسی کورد و کوردستانی دەکرد، کە من پێی ناکۆک بووم، لەبەر ئەوەی نە بڕوام بە ئینتیماو و نە بە بەرنامەی ئایین هەبوو بۆ چارەسەری کێشەی کورد و ئایندەکەی .\nدوای ئەنفال لە (سەقزی خۆرهەڵات) یەکێک لە نزیکەکانی ئەوم بینیەوە ، جار جار بڵاوکراوەی خۆیانی بۆ دەهێنام ، لەو بڵاوکراوانەدا تێروانینەکانی علی باپیرم دەبینییەوە کە دژی ئەوانە بوو کە لە (قەڵاتوکان) بۆی باسکردبووم .\nدواتر پرسیارم لە هەمان کەس کردەوە.\nپێی ڕاگەیاندم کە ئەو ئێستا جۆرێکی تر بیردەکاتەوە و دوورە لەوەی بۆ تۆی باسکردبوو .\nشەڕێکی گەورە و توند لە نێوان ئەو و مەلا کرێکاردا هەڵگیرسابوو، کە یەکتریان سوک و ڕسوا دەکرد .\nحەقی خۆیەتی هەموو درۆزن و خۆشخەیاڵیی و بەرنامە دارێژەکان. ئاگادار بن و باشتر وایە درۆ بەناوی کۆچکردوەکانەوە نەکەن بە تایبەت کاکە نەوەیەک کە مێژوو و بیروباوەرەکەی ئاشکراو ڕوونە و زووربەی کورد دەزانێت.\nدەبوایە برایانی گۆڕان وەڵامیان بدایەتەوە ، بەڵام کارەساتەکە گەورەیەو نایان پەرژێت و لەوانەشە کەسیان ئەم بابەتەیان نەبیستبێت یاخود ئەوکاتە نزیک کاکە نەوە نەبوون ، کە پێشم وایە ئەویش (مەبەستم کاکە نەوەیە) هەرگیز باسی نەکردبێت. درود بۆ رۆحی کاکە نەوە ی سەرکردە.\nنەفرەت لە درۆزن و پیلانگێڕ و هەموو ئەوانەی چ بە وێنە و ووتار و قسەی درۆ … ئازاری ڕۆ‌حی کاکە نەوە دەدەن.\nئازیزان هەروەک زۆرێک لە هاوڕێ و هەڤاڵانی پێشمەرگایەتیم ئاگادارن، من زووربەی ژیانی پێشمەرگایەتیم لەگەڵ ئەم سەرکردەیە بەسەربردووە ، زۆرم لە یادگارییەکان نوسیوەتەوە و بڵاوکردۆتەوە، زۆریش ماون کە خەریکی نووسینەوەو پاک نووسییانم، خۆشبەختانە زۆریشم بۆ برادەران باسکردووە گێڕاونەتەوە بەتایبەت بەر لە دوا ماڵئاوایی کاکە نەوە. هەر بۆیە.\nبڕیارمداوە بەردەوام بم لەسەر نوسینەوەی بابەتە مێژوویە ڕاستەکانی ناو ڕاستای ئەو بەشەی ژیانی شۆڕش و پێشمەرگایەتی وەک ئەوەی کە هەبوەو ڕویانداوەو من لێیان ئاگادارم، تەنانەت گەر سوکاتیشی بۆخۆشم تێدابێت، چونکە ئەوەی بەلای منەوە گرنگە زانینی ڕوداوو بەسەرهاتەکانە وەک خۆیان نەک وەک ئەوەی کە درۆو خۆشخەیاڵیی بەرژەوەندخوازو هەلپەرستەکان هەڵیدەپێچێت.\nشه‌ریف هه‌ژاری: ئایا پێویسته دروشمی جولانه‌وه‌ی (باكور و خۆرهه‌لات) بكرێت به سه‌ربه‌خۆیی؟


عادل عه‌بدوڵا : مانه‌وه‌ی مالیکی له ده‌سه‌ڵاتدا هه‌م هه‌ڕه‌شه‌یه له‌سه‌ر عێراق و هه‌م له‌سه‌ر ئاینده‌ی هه‌رێمی کوردستانیش\nی مانگی هه‌شـت ٠٦, ٢٠١٣\nهه‌ندێک هه‌وڵ له په‌رله‌مانی عێراق ده‌ستی پێکردووه تا هه‌ر هیچ نه‌بێت ماوه‌ی پۆسته‌که‌ی سه‌ره‌ک وه‌زیری وڵاته‌که بۆ 8 مانگ درێژبکرێته‌وه، له ده‌مێکدا ئه‌ندامانی ده‌وڵه‌تی یاسا که نوری ئه‌لمالیکی خۆی سه‌رۆکایه‌تی ده‌کات ده‌ڵێن مالیکی گه‌ڕی سێهه‌می سه‌ره‌ک وه‌زیری وه‌رده‌گرێته‌وه.\nعادل عه‌بدوڵا ئه‌ندامی په‌رله‌مانی عێراق له‌سه‌ر لیستی هاوپه‌یمانی کوردستانی ده‌ڵێت به‌پێی ئه‌و یاسایه‌ی له په‌رله‌ماندا په‌سه‌ند کراوه مالیکی ناتوانێت گه‌ڕی سێهه‌می پۆسته‌که‌ی وه‌ربگرێته‌وه و ده‌شڵێت ئه‌و یاسایه ئێستا براوه‌ته دادگای باڵای وڵاته‌که پاش ئه‌وه‌ی تانه‌ی لێدرا و وه‌ک به‌ڕێز عه‌بدوڵا ئاماژه‌ی پێده‌کات زۆر له‌وانه‌یه دادگای باڵا ئه‌و یاسایه بۆ به‌رژه‌وه‌ندی مالیکی ڕه‌تبکاته‌وه.\nله وه‌ڵامی پرسیارێکی به‌ڵێن ساڵح سه‌باره‌ت به درێژکردنه‌وه‌ی ماوه‌ی سه‌رۆکایه‌تی سه‌رۆکی هه‌رێمی کوردستانی عێراق له په‌رله‌مانی هه‌رێم و جیاوازی له نێوان درێژکردنه‌وه‌ی ماوه‌ی پۆسته‌که‌ی سه‌ره‌ک وه‌زیر نوری ئه‌لمالیکی، عادل عه‌بدوڵا ده‌ڵێت ده‌کرێت وه‌ک دوو دۆسێی جیاواز له ره‌هه‌نده‌کانیاندا سه‌یر بکرێن.\nوتووێژ له‌گه‌ڵ عادل عه‌بدوڵا


وەرزی زستان ڕەوشی ئاوارەکان خراپتر دەکات - RojNews\nوەرزی زستان ڕەوشی ئاوارەکان خراپتر دەکات\nلەگەڵ هاتنی وەرزی زستان و نزمبونەوەی پلەکانی گەرما ژیانی ئاوارەکانی کامپی بەرزنجە لە دۆخێکی خراپدایە و سوتەمەنیی پێویستیان نییە بۆ خۆ گەرمکردنەوە، سەرپەرشتیاری کامپەکەش هۆشداریی دەدات لە زیاتر خراپ بوونی ڕەوشی ئاوارەکان.\nهێرشەکانی حەشدی شەعبی و سوپای عێراق بۆ سەر شاری کەرکوک و شارۆچکەی خورماتوو لە رۆژی ١٦/ئۆکتۆبەر، بووەهۆی ئاوارەبوونی هەزاران خێزانی کورد، لەو چوارچێویەشدا ١٢١ خێزانی کورد کە ژمارەی ئەندامانی خێزانەکانیان دەگاتە ٥٨٥ کەس لە کامپی بەرزنجەی سەر بە شارۆچکەی سەیدسادق نیشتەجێبوون، بەشێک لەو ئاوارانە لەم ڕاپۆرتەی ڕۆژنیوز-دا باس لە گوزەرانی خۆیان دەکەن و گرفتەکانی خۆیان دەخەنەڕوو.\nسەبارەت بە دۆخی ژیانیان، سیروان مەجید، یەکێک لە ئاوارەکانی خورماتوو و نیشتەجێی کامپەکە وتی: ئێمە بەم کەشوهەوا ساردەی ئێرە ڕانەهاتووین، پلەکانی گەرما زۆر نزمە بەتایبەت لە شەواندا، بۆیە زۆپا کارپێدەکەین.\nسیروان مەجید، ئاماژەی بۆ ئەوە کرد، کە لەڕووی دابینکردنی سووتەمەنییەوە هاوکاری پێویستیان نەکراوە و وتی: تا ئێستا نزیکەی چوار دەبەی ٢٠ لیتریی نەوتمان پێدراوە، کە بەشی چەند ڕۆژێکی کەمی کردووین.\nناوبراو، وتیشی: هەروەک چۆن گەڕانەوەمان زۆر ئەستەمە بۆ سەر ماڵ و حاڵی خۆمان لە خورماتوو بەهەمان شێوەش ئەگەر بەم حاڵەوە ژیان بگوزەرێنین و سوتەمەنی پێویستمان بۆ دابین نەکرێت ژیانی ئێرەشمان سەخت دەبێت و ناچاردەبین کامپەکە جیبهێڵین و بچینە خانووی کرێوە.\nهەروەها، بەهیجە جەلال، ئاوارەیەکی شاری کەرکوک-ە و وتی: پێداویستی ڕۆژانە و خۆراک لەلایەن ڕێکخراو و خێرخوازانەوە هاوکاریمان کراوە، بەڵام ئەو سوتەمەنییەی کە بۆمان دابیندەکرێت وەک پێویست بەشمان ناکات و ناچارین بۆ حاڵەتێکی زۆر زۆر پێویست نەبێت بەکاری نەهێنین.\nسەبارەت بە هۆکاری نەگەڕانەوەیان بۆ شوێنی خۆیان، بەهیجە، وتی:"وەک ئەوەی پێمان وتراوە هێشتا دۆخی ناوشاری کەرکوک جێگیر نییە و لەلایەن حەشی شەعبییەوە شەوانە خەڵک دەڕفێندرێت بەتایبەت کوردەکان، بۆیە نامانەوێت لەم نەهامەتییەوە بچینەوە نەهامەتییەکی تر دانمان بەخۆماندا گرتووە تا ڕەوشەکە بەلایەکدا بکەوێت".\nجاسم نادر، یەکێکی تر لەئاوارەکانی شاری کەرکوک ڕایگەیاند: ژیان و گوزەرانمان لەم کامپەدا زۆر سەختە، دۆخی دارایمان زۆر خراپە و ئەوەی پێمان نەدرێت لەم کامپەدا لەلایەن ڕێکخراوەکانەوە خۆمان توانای کڕینی هیچ شتێکی ترمان نییە".\nلە بەرامبەردا، هاوژین عوسمان، سەرپەرشتیاری کامپی بەرزنجە بە وتی: هەرچەندە توانیومان چەند جارێک بە دەبە سووتەمەنی بەسەر ئاوارەکاندا دابەش بکەین، بەڵام ئەمە لەئاست پێویستدا نییە و دەبێت بە بەرمیل سوتەمەنییان بدەینێ، لەئێستاشدا هیچ بڕێکی وا سوتەمەنیمان لەبەردەستدا نییە.\nهاوژین عوسمان، وتیشی: ئێمە لایەنێکی جێبەجێکارین، بۆیە چاوەڕێی حکومەت و ڕێکخراوە ناوخۆیی و دەرەکییەکان دەکەین پێداویستییەکان بەتایبەت نەوتمان بۆ دابین بکەن و ئێمە دابەشی بکەین، بۆ ئەو مەبەستەش بەنوسراوی فەرمی هەم ڕێکخراوەکان و هەمیش حکومەتمان ئاگادار کردووەتەوە، بەڵام تائێستا بڕێکی وامان بۆ دابین نەکراوە، بۆیە ئەگەر بەزووترین کات سوتەمەنی دابین نەکرێت ئاوارەکان بەتایبەت لە شەواندا ڕەوشێکی باشیان نابێت.


داستانێ کوڵێ هه‌ورامیانێ - وەشڵەی پانیشا زووتەر چڵاکیارە / فهمی مرادی\nکناچێ ملو مەدرەسە ، مەێوە ملو دلێ خەیاڵاو، کەم قسێ بۆ.کەرەتێو جە راو مەدرەسەیەنە ،کوڕە جوانەکە میاوۆ شەو پەنە ،هەر ئا قسا کەروۆە .کناچەکێ قسەکێ منیشا دڵش. چەنی کوڕەکەی وەشەسیایی وزارە. کناچێ فرە گەورێ نیەنە. وەختوو شوو کەردەیش خاس نەیاوان. وەلی ماچو بە ئەذێش کورو فڵانە کەسیم گەرەکا .ئەذاش ماچو با تاتەت نەزانۆ، سەرەت بڕو و ئەچی قسا.\nئەذاش لاو تاتەیشەو ماچو.تاتەش رەنگەش فاریو. هیچ مەواچو .بەڵام چاولای ئاننە چەنی کناچێ قسێ مەکەرو. بەڵام وەختێو منیشارە هەر دوێ قسێ فرێشا پەی واتەی هەنێ .بەڵام هیچ کام قسێ مەکەرا.\nکوڕ و کناچە وەشیویسیشا کارێو کەرو، هەر دوێ دەس جە وانای کێشا. کوڕە مەدرەسەنە تەمەڵ بۆ. کناچێ جە یانەنە نمازا بلو پەی مەدرەسەی.\nدما چن وەختێوی شەوێوە کناچێ ملونە وەرمو تاتەیش .بە تاتەیش ماچو تاتە گیان، هەر چیم سەر ئامان، خەتاو تو و ئەذێم بیێنە. تاتەش جە وەرمەکەنە ماچو،ئێمە چی ڕوڵە ؟کناچەکێ بە دلێوی پەڕەوە ماچو،تاتە گیان ئەگەر تۆ و ئەذێم نازو منتا وەختو وێش کێشتە بیە ،یانێ بە من واتێتا ،چەمەکیذ کاڵێنێ،یا قژەکیذ زەردێنێ، یا فرەو چێوا تەری.من زانێنا کێنا.ئیتر ئەگەر یو تەری ئا قسێشە کەردێنێ.پەی من تازێ نەبێنێ، منیچ گوڵشا پەنە نەورێنی.لوێنی شونو دەرسەکەیمەرە .گەورەتەرو عاقڵ تەرە بێنی،ئا وەختە پا نیێنی دلێ زێندەگی.نە جە دەرسی دەس کێشینی ،نە بێ واذە شو کەرینی.ئیجا تاتە چڵاکیورە! بە لام بە داخەوە فرەو ئەذاو تاتا یا هەر ماچڵاکیارە و یا دیر چڵاکیارە.\nفهمی مرادی 22/4/92


لە دەوڵەتى یاساوە بۆ دەوڵەتى ئاسایش\nوه‌رگێڕانی هاوار محەمەد\nناتوانین بە دروستى لەوە تێبگەین چ شتێك لە درێژکردنەوەى دۆخی ناکاو (تا کۆتایى مانگى شوبات) لە فەرەنسا لە كاردایه، ئەگەر له نێوكۆیی ئه‌و شێوەگۆڕكێ ڕادیکاڵەدا سه‌یری نه‌كه‌ین کە بەسەر مۆدێلى ئەو جۆرە دەوڵەتەدا هاتووە كه ده‌یناسین. یەکەم شت كە پێویستە تانەى لێ بدەین و بەدرۆی بیخەینەوە بانگەشەى سیاسییە نابەرپرسەکانە، بە ژن و پیاوەوە، بانگی ئەوەی گوایە دۆخی ناکاو قەڵغانێكى پارێزگارییە بۆ پاراستنى دیموکراسی.\nمێژوونووسەکان زۆرباش دەزانن کە پێچەوانەى ئەم بانگەشەیە ڕاستە. دۆخی ناکاو ڕێك ئامرازى ئەو ڕێکارییانەیە کە دەسەڵاتە تۆتالیتارییەکان لە ئەوروپادا خۆیان پێ داسەپاند. بەو پێیە، ساڵانێك بەرلەوەى هیتلەر دەسەڵات بگرێتە دەست، هەمیشە حکومەتە سۆشیال-دیموکراتەکان لە [کۆمارى] ڤایمارى ئەڵمانیدا پەنایان بۆ دۆخى ناکاو، یان وەک بە زمانى ئەڵمانى پێیدەوترێت دۆخى ئاوارتە Ausnahmezustand، بردووە. بۆیە دەشێت بڵێین ئەڵمانیا، هەر لە پێش ساڵى 1933ـەوە، چیتر لەوە كەوتبوو دیموکراسییەكى پەرلەمانى بێت.\nدواى ئەوەى هیتلەر بۆ پۆستى ڕاوێژکار ڕاسپێردرا، یەکەمین كارى ڕاگەیاندنى دۆخى ناکاو بوو، کە هەرگیز لێشى پاشگەز نەبوویەوە. جا كەسێك سەرى لەو تاوانانە سووڕمابێت کە نازییەکان بە بێ حساب و لێ پێچینەوە [لە بکەرانیان] كردوویانە، ئەوا لەبیری نییە کە ئەو تاوانانە بە تەواوەتى یاسایى بوون، چونكە لەو وەختەدا وڵاتەكە لە دۆخى ئاوارتە بووە و [بە گوێرەى ڕێسا بەركارەكانى ئەو دۆخە] ئازادییە تاکەکەسییەکان هەڵپەرسێردرا بوون.\nهیچ هۆكارێك نییە وا بكات هەمان سیناریۆى لەم جۆرە لە فەرەنسا دووبارە نەبێتەوە: خۆ سەخت نییە وێناى ئەوە بكەین كە حکومەتێكى ڕاستخوازی تووندڕەو حاڵەتى ناکاو لە خزمەتى ئامانجە تایبەتییەکانیدا بەکاربهێنێت، مادام دەبینین هەر لە پێشترەوە حکومەتە سۆشیالیستییەکان هاووڵاتییەكانیان لەسەرى ڕاهێناوە. لەو وڵاتەدا کە بۆ ماوەیەکى درێژ لە دۆخى ناکاودا دەژى و تێیدا ئۆپەراسیۆنە پۆلیسییەکان بەرە بەرە شوێنى دەسەڵاتە دادوەرییەکان دەگرنەوە، دەبێت پێشبینیى داڕمانى خێرا و نەوەستاوی دامودەزگا گشتییەکان بکەین.\nئەمە بە تایبەتى ئەو کاتە ڕاستە کە دۆخى لەناکاو لەمڕۆدا بکرێتە بەشێک لەو پرۆسێسەى کە هەمیشە دیموکراسییە ڕۆژئاواییەکانى بەرەو ئەو شتە بردووە کە پێیدەوترێت دەوڵەتی ئاسایش... تێرمى "ئاسایش" بڕەوى بە گوتارێکى سیاسی دا کە، بێ ئەوەى بترسین بکەوینەوە هەڵەوە، دەتوانین بڵێین "بەرژەوەندیى ئاسایش"ـى خستە برى ئەو شتەى کە پێیوتراوە "بەرژەوەندیى دەوڵەت". لەمڕۆدا پێویستمان بە شیکارییەکە بۆ ئەم فۆڕمە نوێیەى حکومەت. دەوڵەتى ئاسایش [ یان دەوڵەتى ئەمن] نە فڕى بە دەوڵەتى یاساوە هەیە و نە پەیوەندیى بەو شتەوە هەیە کە میشێل فۆکۆ ناوى دەنێت "کۆمەڵگە دیسپلینییەكان". لەبەرئەوە، خراپ نییە هەندێ نیشانەى ڕێنیشاندەر لەسەر ڕێى پێناسەیەکى مومکین دابنێین.\nلە مۆدێلەکەى تۆماس هۆبزى بەریتانیدا، کە کاریگەریى قووڵى لەسەر فەلسەفەى سیاسى ئێمە هەبووە، ئەو پەیمانەى کە دەسەڵاتەکان بۆ حاکم دەگوازێتەوە، لە سه‌ر ترسى دوولایەنەى نێوان خەڵک و جەنگى هەمووان دژ بە هەمووان دادەمەزرێت: دەوڵەت ئەوەیە کە بەشێوەیەکى کاریگەر کۆتایى بە ترس دەهێنێت. لە دەوڵەتى ئاسایشدا، ئەم نەخشەسازییە هەڵدەگەڕێتەوە: دەوڵەت هەمیشە پشت بە ترس دەبەستێت و سەقامیگیریى خۆى لەسەرى داده‌مەزرێنێت، دەبێت بە هەر نرخێکیش بووە درێژەى پێبدات، چونکە كار و ئه‌ركه جەوهەرییەکەى خۆى و ڕەوایەتییەکەى خۆى لە ترسەوە هێناوە.\nفۆکۆ پێشتر ئەوەى پیشانداوە كە کاتێک بۆ یەکەمجار لە فەرەنسا وشەى "ئاسایش" لە گوتارى سیاسیدا لەگەڵ حکومەتى فیزیۆکراتیى پێش-شۆڕشدا دەركەوت، مژارێک نەبوو بۆ ڕێگریکردن لە کارەسات و برسێتى، بەڵکو پتر مژارەکە ئەوەبوو لێگەڕێن ئەوانە ڕووبدەن بۆ ئەوەى بەرێوەببرێن و بە ئاقارێكدا ببرێن کە چاوەڕوانى چنینەوەى سوودى لێ دەكرا.\nلە دەرەوەى ماناى دادگەرى:\nبە هەمان شێوە، ئاسایش کە لەمڕۆدا جێگاى پرسوباسە، ئامانجى ئەوە نییە پێش ئەکتەکانى تیرۆریزم بکەوێت و بەریان پێبگرێت (لە ڕاستیدا لەمڕۆدا ئەمە ئێجگار قورسە، ئەگەر مەحاڵیش نەبێت، چونکە پێوەرەکانى ئاسایش تەنیا دواى فاکت و قەوماو کاریگەرییەكەیان دەست پێدەکات، لە کاتێکدا تیرۆریزم ڕێک زنجیرەیەک ئەکتى بێ پێشینە و کتوپڕە)، بەڵکو دەیەوێت پەیوەندییەکى نوێ لەگەڵ پیاوان و ژناندا درووست بکات کە کۆنترۆڵێکى گشتێنراو و بێ سنوور ڕایگرتبێت- بەم جۆرە، ئەمە ئەو مەبەستە تایبەتییەیە کە لە گشتاندنى ئەو ڕێکارانەدا چاوى لێ بڕراوە وا دەرفەتى چاودێریی گشتگیر لەسەر زانیارییە کۆمپیوتەریەكان و پەیوەندیگیرییەکانى هاووڵاتیان، کە بە تەواوى لە نێو کۆمپیوتەرەکاندا خەزن کراون، دەڕەخسێنێت.\nیەکەمین مەترسییەک کە ئاماژەى پێ دەدەین، خزانە بەرەو هێنانەکایەى پەیوەندییەکى سیستەماتیک لە نێوان تیرۆریزم و دەوڵەتى ئاسایشدا: ئەگەر دەوڵەت بۆ چەسپاندنى ڕەوایەتییەکەى خۆى پشت بە ترس ببەستێت، ئەوا لەم حاڵەتەدا دەبێت تۆقین بەرهەم بهێنێت یان لایەنیکەم لێگەڕێت بە بێ بەربەست بڵاوببێتەوە. بەم جۆرە ئێمە دەبینین چەندین وڵات پەیڕەوى لە سیاسەتێکى دەرەکی دەکەن کە وزە بەو تیرۆریزمە دەبەخشن وا لە ناوەوە دەبێت لە دژى بجەنگن و دەبێت پەیوەندییە ئاساییەکانیشییان، تەنانەت فرۆشتنى چەکیش، بەو دەوڵەتانەوە بپارێزن کە هەمووان دەزانن خەرجیى ڕێکخراوە تیرۆریستییەکان دابین دەکەن.\nدووەمین خاڵ کە گرنگە سەرنجى بدەین، گۆڕانە لە بارى سیاسیى هاووڵاتیان و ئەو خەڵکانەدا کە بە گریمانەیى خاوەنى سەروەریى خۆیانن. لە دەوڵەتى ئاسایشدا، مەیلێکى جڵەونەکراو هەیە بەرەو ئەو شتەى کە پێویستە پێی بوترێت ناسیاسیكردنه‌وه‌ی زێده‌گاڤی هاووڵاتیان، ئینجا کورتکردنەوەى بەشدارییان لە ژیانى سیاسیدا بۆ دەنگدان. ئەم مەیلە هەتابێ زیاتر جێگاى نیگەرانییە کە پێشتر لە لایەن یاسادانەرە نازییەکانەوە تیۆریزە کراوە، ئەوان خەڵکیان وەک ڕەگەزێک پێناسە دەکرد کە بە جەوهەر نا-سیاسییە، بۆیە پێویستە دەوڵەت بیانپارێزێت و پەرەیان پێبدات.\nئێستا، بەلاى ئەم یاسادانەرە نازیی ره‌نگانه‌وه، تەنیا یەک ڕێگە هەیە بۆ سیاسیکردنەوەى ئەم ڕەگەزە –ناسیاسییە: یەکسانى لە ئەسڵ و نەژاددا تاوەكو جودا بکرێنەوە لە بێگانەکان و لە دوژمن. ئەمە بۆ ئەوە نییە دەوڵەتى نازى لەگەڵ دەوڵەتى ئاسایشخوازى هاوچەرخدا تێکەڵ بکەین. ئەوەى پێویستە لێى تێبگەین ئەوەیە کە ئەگەر هاووڵاتیان ناسیاسیكراونه‌ته‌وه، ئەوا هەتا بە ترس لە بێگانەیەکى دوژمن دنە بدرێن، بێگانەیەک کە چیتر لە دەرەوەیان نییە (هەر وەکو جووەکانى ئەوكاتى ئەڵمانیا، یان وەکو موسوڵمانەکانى ئەمڕۆى فەرەنسا)، ناتوانن لەو دۆخى ناچالاکییەیان تێپەڕن.\nنادڵنیایى و تیرۆر:\nئەوە دژ بەو پاشخانه‌یه کە پێویستە سەبارەت بە پرۆژەى شوومى بێبەشکردنى هاووڵاتیە جووت ڕەگەزنامەکان له ڕەگەزنامەکانیان، لەبەرچاوى بگرین. ئەم ڕێکارە دەمانخاتەوە بیرى ئەو یاسا فاشییەى کە لە ساڵى 1926دا دەرچوو، بە گوێرەى ئەم یاسایە دەبوو سیفەتى نەتەوایەتى لە »ئەو هاووڵاتیانەى کە شایەنى هاووڵاتیبونى ئیتاڵى نین» بسەنرێتەوە؛ دەمانخاتەوە بیرى ئەو یاسا نازییانەى کە مافى هاووڵاتیبوون و ڕەگەزنامەى نەتەوەیى لە یەهودییەکان داماڵى.\nسێیەم خاڵ، کە نابێت بە کەم بیگرین و گرنگییەکەى ڕەچاو نەکەین، گۆڕانى ڕیشەیى ئەو پێوەرانەیە کە حەقیقەت و دڵنیایى لە فەزاى گشتیدا بڵاودەکەنەوە. ئەوەى پێش هەموو شتێک چاودێرێک ڕادەگرێت کە لێکۆڵینەوەى ورد لە هەواڵى تاوانە تیرۆریستییەکان دەکات، خۆلادانى تەواوە لە سەلماندنى پاساوى یاسایى حاشاهەڵنەگر.\nجا لە کاتێکدا ئەوە لە دەوڵەتى یاسادا مایەى تێگەیشتن بوو کە ناشێت تاوانێک پشت ڕاست بکرێتەوە و ساغ بکرێتەوە تەنیا لە ڕێگەى لێکۆڵینەوەى دادگەرییەوە نەبێت، ئەوا لە پارادایمى ئاسایشدا دەبێت خەڵکی تەنیا باوەڕ بەوە بکەن کە پۆلیس و میدیا پێیان دەڵێت، ئەم دوولایەنەیش هیچیان بە تەواوى جێگاى متمانە نین. بەمجۆرە ئەمە بەڵگەیە لەسەر ئەوەى کە لە بەرژەوەندیى دەوڵەتى ئاسایشە هاووڵاتیان –کە دەبێت پارێزگارییان لێ بکرێت- لە نادڵنیاییدا بمێننەوە بەرامبەر ئەو شتەى هەڕەشەیان لێدەکات، چونکە نا-دڵنیایى و تۆقین دووانەن، جمکن.\nئەوە هەمان نا-دڵنیاییەکە لە دەقى یاساى 20ى نۆڤەمبەردا سەبارەت بە بارى ناکاو دەیبینین، کە دەگەڕێتەوە بۆ: »هەر كەسێك لەوانە وا دابنرێن كە هۆكارى جددیى هەیە وەها بیر لە ڕەفتارەکانیان بكرێتەوە كە هەڕەشەن بۆ سەر نەزمى گشتى و ئاسایش». وەك ڕۆژى ڕوون دیارە گوزارەى "هۆکارى جددى بۆ بیرکردنەوە" هیچ مانایەکى یاسایى نییە و چەندە ستایشى داپڵۆسینى ئەوانە دەکات کە "وا بیریان لێ دەكرێتەوە"، هێندەیش دەکرێت لە هەر کاتێک و بەسەر هەرکەسێکدا جێبەجێ بکرێت. بەڵام دواتر، لە دەوڵەتى ئاسایشدا، ئەم فۆرمولە ناڕوون و نادیارییکراوە كە هەمیشە لەلایەن دادوەرانەوە بە پۆلى پێچەوانەى بنەماى دڵنیایى یاسایى دانراوە، دەبێتە ڕێسا.\nلە سیاسەتخستنى هاووڵاتیان:\nهەمان بێ دیقەتى و هەمان پێچوپەنا لە لێدوان و بەیاننامەکانى سیاسییەکاندا دەردەکەوێتەوە، بەحیساب فەرەنساکەیان لە جەنگدایە دژ بە تیرۆریزم. جەنگ دژ بە تیرۆریزم لە زاراوەکەدا لێکدژە، چونکە دۆخى جەنگ بە وردى بە گوێرەى ئیمکانى ناسینەوە و دیاریکردن پێناسە کراوە، پاشان بە جۆرێک لە جۆرەکان ئەوە جێگاى دڵنیاییە کە پێویستە دوژمنیش بجەنگێت. لە ڕوانگەى ئاسایشەوە –بە پێچەوانەوە- دوژمن ئەوەیە کە دەبێت نادیار بمێنیتەوە، بۆیە هەر کەسێک –لە ماڵ و لە دەرەوەی ماڵیش- دەشێت وەک دوژمن بناسرێتەوە.\nهێشتنەوەى دۆخى گشتێنراوى ترس، ناسیاسیكردنه‌وه‌ی هاووڵاتییان و پاشەکشەى هەموو دڵنیاییەکى یاسایی: ئا ئەمانە سێ خەسڵەتى دەوڵەتى ئاسایشن کە دەبێت گۆڕەوشارمان بدەن. بەم مانایە، لەلایەکەوە، ئەو دەوڵەتە ئاسایشیەى کە ئێستا دەخزێینە نێوییەوە پێچەوانەى بەڵێنەكانییەتى، چونکە ئەگەر ئاسایش ماناى نەبوونى ترس بێت (sine cura) ئەوا ئەم دەوڵەتە ترس و تۆقین دەهێڵێتەوە. لەلایەکى دیکەوە، دەوڵەتى ئاسایش دەوڵەتى پۆلیسییە، چونکە لە پاڵ ئاوابوونى دەسەڵاتى دادگەرییدا، پەراوێزێكى گشتى بۆ ئەوە دەڕەخسێنێت پۆلیس چى بوێت بە گوێرەى مەزەندەى خۆى بیكات و كردەى حاكمانەتر بنوێنێت؛ كردەگەلێك کە لە دۆخى لەناکاودا ئاسایى كراونەتەوە.\nوێڕاى پەرەسەندنى ناسیاسیكردنه‌وه‌ی هاووڵاتیان، کە لە هەندێ حاڵەتدا دەبنە تیرۆریستێکى هێزەكى، دواجار دەوڵەتى ئاسایش بوارى ناسراوى سیاسیى خودى شەقام بەرەو زۆنێکى نادڵنیایى بە جێ دەهێڵێت، بۆ ئەو شوێنەى کە بوارى گشتى و بوارى تایبەتى تێکەڵ بە یەکترى بوون و ئەستەمە سنوورەکانى نێوانیان بناسرێنەوە.\nFrom the state of law to the security state: Giorgio Agamben on the state of emergency in france, December 28, 2015.\n لە دەقەكەدا“reasons of security” و “reasons of State” هاتووە كە ڕەنگە وشەى "بەرژەوەندى" بۆى گونجاوتر بێت. و. كوردى.


لیرە بەرانبەر دۆلار نزمترین نرخی تۆمار کرد\n:: PM:07:03:10/10/2021 \nنرخی هەر دۆلارێکی ئەمەریکا گەیشتە نۆ لیرە و ئەمەش نزمترین نرخی لیرەیە بەرانبەر دۆلار لە مێژوودا تۆمار کرابێت. سیاسەتی ئەردۆغان و دەستوەردانی سەربازی و سیاسی لە وڵاتانی تر بە گرنگرین هۆکاری پاشەکشەی لیرە هەژمار دەکرێت.\nلە 13 ساڵی رابردوودا لیرە بەردەوام لە دابەزیندابووە\nیەكێك لە گرنگترین هۆكارەكانی دابەزینی نرخی لیرە لەم چەند ساڵە دا بۆ تێكچوونی پێوەندییەكانی نێوان ئەمەریكا و توركیا دەگەڕێتەوە، ئەمەش دوای ئەوە دەستی پێ كرد كە لە توركیا كودەتا كرا و پاشان ئەمەریكای بەوە تۆمەتبار كرد داڵدەی كودەتاچییەكانی داوە. توركیا قەشەیەكی ئەمەریكی دەست بەسەر كرد و گوتی هەر كاتێك ئەمەریكا فەتحوڵا گولەنی رێبەری بزووتنەوەی خزمەتی رادەست كرد ئەوا ئەوانیش قەشەكە ئازاد دەكەن.\n100 دۆلار بە نزیکەی 900 لیرە دەفرۆشرێت لە کاتێکدا لە سەرەتای ساڵی رابردوو 100 دۆلار بە 590 لیرە بوو\nئێستە 100 دۆلار بە نزیکەی 900 لیرە دەفرۆشرێت لە کاتێکدا لە سەرەتای ساڵی رابردوو 100 دۆلار بە 590 لیرە و سەرەتای ساڵی 2019 نرخی 100 دۆلاری ئەمەریكی بە 530 دۆلار ئاڵوگۆڕ دەكرا. نرخی 100 دۆلاری ئەمەریكی بەرانبەر بە لیرە لە سەرەتای 2018 بریتی بوو لە 375 لیرە. ئەونرخە لە ساڵی 2017 بریتی بووە لە 280 لیرە، لە ساڵی 2015 بریتی بووە لە 266 لیرە و لە ساڵی 2014 نرخەكەی 200 لیرە بووە.\nلە نزیكەی حەوت ساڵی رابردووەوە تا ئێستە نرخی دۆلار بەرانبەر بە لیرە سەرووی چوار هێندە سێ هێندە و نیو گرانتر بووە. بە گوێرەی چارتی XE ، ساڵی 2011 نرخی 100 دۆلار بە 150 لیرە بوو و ئەو نرخە لە ساڵی 2008 بریتی بوو لە 119 لیرە. ئەمەش دەریدەخات لە ماوەی 13 ساڵی رابردوو لیرە پاشەكشەیەكی زۆری كردووە و بەهای دۆلار بەرانبەر لیرە هەشت هێندە هەڵكشاوە.


یاخییبوونی ئەندێشەکان | ماڵێک لە ئاسمان\nبەتەواوی تەدارەكی خۆت بینیوە، هەرچی پێداویستی و كەلوپەلەكان هەیە لەدەوری خۆت پەخشت كردووە، بەجۆرێك كە حەوجێت بە هیچ شتێكی دی نەبێت. بۆیە و رەنگەكان، فڵچەكان، سوراحییەك ئاو و چەند پەرداخێك، پارچە پەڕۆیەكی بلوری خاوێن، پارچە خامەكەشت زۆر وەستایانە لە چوارچێوەكە گرتووە. ئێستا بە تەواوی ساز و ئامادەیت بۆ نیگاركێشان. پێش ئەوەی دەست بدەیتە فڵچەكە و نیگارەكە بكێشیت، چۆن بتەوێت شیعرێك لەبەربكەیت، یان خۆت ئامادەبكەیت بۆ پرۆڤەی نمایشێكی شانۆیی، ئاوها چەند جارێك بەژورەكەدا هاتیت و چوویت، پاشان لەسەر یەكێك لە كورسییەكان دانیشتیت، زیاتر سەرنجت لە كەلوپەلەكان دا، باشتر دڵنیا بوویت كە لە هیچت كەم نییە. دووبارە هەستایتەوە سەرپێ، بە هەنگاوێك خۆت گەیاندە لای بۆیە و فڵچە و قوماشە لەچوارچێوەگیراوەكە، چەند جارێك دەستت پیادا خشاند، بەتەواوی رەق هەڵاتبوو، بەتوندی پەلەپیتكەیەكت بەناوەڕاستیدا كێشا، دەنگی لە دەنگی تەپڵێكی بڵ دەچوو. پاشەوپاش بۆ دواوە كشایتەوە، پاڵت بەدیوارەكەوە دا، بۆ تاوێك سەرنج و خەیاڵە پەرت پەرتەكانت گردكردەوە، بە جۆرێك توانیت لە پنتێكی بچووكدا هەموویان خڕبكەیتەوە. ئێستا هەرچی خەیاڵ و ئەندێشەت هەیە، هەرچی خولیا و خۆزگەو مەرام و مەراق و خەونی رەنگاڵەییت هەیە، لەو خاڵەدا كۆتكردۆتەوە. (لەوە خۆشترو ساناتر نییە نیگاری خەیاڵ و ئەندێشەی خۆت بكێشیت). (پێش ئەوەی دەست پێبكەیت، پێویست دەكات زیاتر خۆت بناسێنیت):\n- من هونەرمەنێكی ئەكادیمیم، دەرچووی كۆلێژی هونەر، بەشی نیگاركێشانم، خاوەنی پێنج پیشانگەی تایبەتی خۆمم و بەشداری چەندین پیشانگەی هاوبەشیشم كردووە، هەتا ئێستا چەند جارێك خەڵات كراوم، لە زۆر پێشبڕكێی هونەریدا ئەنجامی باشم بەدەستهێناوە, شارەزاییەكی تەواوم لە قوتابخانە هونەرییەكاندا هەیە. بەكورتی بڵێم: لەلای من نیگاركێشان لەقسەكردن‌و لەنووسین خۆشدەست‌و ساناترە، ئەوەی بەفڵچەو هێڵا دەینەخشێنم، نە بەزمان‌و نە بەقەڵەم ناتوانم دەریببڕم، یان بیسازێنم، هەر كاتێك ویستبێتم نیگارێك بكێشم، ئەوەندەم بەس بووە دەستم بگاتە فڵچەكە، ئیدی ماوەی جگەرەكێشانێك چەندە، سكێچی تابلۆیەكم كێشاوە، پاشانیش هێڵ و رەنگەكانم تێكەڵی یەكدی كردووەو توانیومە تابلۆیەكی هونەریی سەرنج راكێش و پڕمانا بهێنمە بەرهەم.\nئێستا ئەو كاتانەیە كە ئامادەیت بۆ نیگاركێشان، دەتهەوێت نیگاری خەیاڵ و ئەندێشەكانی خۆت بكێشیت، پێشت وایە ئەم تابلۆیەت یەكێك دەبێت لە باشترین و پڕبەهاترین تابلۆكانت. چۆن لە نیگارێكی هەڵواسراو ڕادەمێنیت، یان لە وێنەیەكی لەچوارچێوەگیراوی سەرمێزێك ورد دەبیتەوە، ئاوها لە خەیاڵ و ئەندێشەكانی خۆت ڕوانی. هەرچی خەون و خولیا و مەراقت هەبوو، هەموویانت بچووك كردەوە و لە چوارچێوەیانت گرت، بەجۆرێك هێندەی پۆسكارتێكی ئاسایی دەبوو، یان نا، ئینجا كەوتیتە وێنە كێشانی خەیاڵ و ئەندێشەكانت، بە ورەیەكی بەرزو بەئیلهامێكی فراوان‌و باڵاوە، لەسەرخۆ دەستت دایە یەكێك لە فڵچەكان، چەند جارێك و هەر بە وشكی بە ناو دەستتدا هێنا، پاشان هەڵتكێشا لەئاوە پاكەكەی ناو پەرداخەكەی بەردەمت، چەند ڕەنگێكت تێكەڵ كرد، ڕەنگێكی نوێ و جیاوازت لە ڕەنگەكانی تر دروست كرد، ویستت ئەو رەنگە نوێیەی كە تازە دروستت كردبوو لەسەر خامەكە بینەخشێنیت، بەڵام هەركە فڵچەكەت گەیشتە سەر سنگی خامەكە، دەستت لە جێی خۆی مجرۆ بوو و جوڵەی بۆ نەكرا، زیاتر هێزت دایە دەستت، هەر بێسوود بوو. ڕێك لەوە دەچوو كە كەلەپچەیەكیان لە دەستت خستبێت، یان لە دەستێكی شكاوی لەگەچ گیراو دەچوو، بۆیە بە ناچاری دەستت كێشایە دواوە. جارێكی تر و بۆ چەند ساتێك گەمەت بە ڕەنگەكان كردەوە، ئەم جارەش ڕەنگێكی جیاترت لە ڕەنگە نوێیەكە دروست كرد. لەم گەمەیەوە زیاتر فراوانی و دەوڵەمەندی دنیای ڕەنگەكانت بۆ دەركەوت.. (تۆ دەتوانیت لە دوو، یان سێ رەنگی ئاسایی (زەرد و سور و شین) دەیان رەنگی جۆراو جۆر دروست بكەیت، ئەمە بەپێچەوانەی وشەوە، كە مەودای تێگەیشتنیان كورت و سنووردارە، چەند قەبە و زل بن، جگە لە چەند مانایەكی دیاریكراو هیچی دی ناگەیەنن ). ئەمجارەش لەجاری یەكەم بەگوڕتر فڵچەكەت هەڵگرتەوە، دەتویست ئەو بیرۆكەیەی كە چەند وەخت‌و زەمانە بووە بە خۆراكی خەیاڵ و ئەندێشەكانت، بیكەیت بە تابلۆیەكی هونەریی, ئەمجارەش هەركە فڵچەكەت گەیشتە سەر خامەكە، دەستت بەیەكجاری سڕبوو، هەر چەندت كرد و كۆشایت بۆت نەبزوا، لەم كاتەدا نەك هەر دەستت، بەڵكو تەواوی ئەندامەكانی لەشت زریكاندیان، ژانێكی كەڵەگەت لەباوەشی خۆی نایت، بێڕەحمانە كوتاتی. لە بەرامبەریشتەوە، هەرچی خەیاڵ و ئەندێشەكانت هەبوون كە لەچوارچێوەت گرتبوو، لەجێی خۆیان هەڵبزڕكان‌و پاشانیش لەت لەت بوون، چاوت لێ بوو چۆن وەكو پوش بەدەم نەرمە باوە دەچوونە حەواو دەهاتنە خوارێ، بێ ئیرادە سەمایان دەكرد. تۆ دەتویست لە ڕێگای ئەم تابلۆیەوە ماڵێك لە جوانی و چێژ و خۆشی دروست بكەیت، دەتویست بابەتی خۆشەویستی و سۆز و میهرەبانی باوك بۆ رۆڵەكەی، لەتابلۆیەكی هونەریدا بەرجەستە بكەیت، بەڵام بۆت نەكرا، ئەندێشەكانت لێت یاخی بوون، لەبری ئەمە هەرچی حەسرەت‌و مەینەتی و ناپاكیەكانی مرۆڤ هەبوون، هەموویان دابەڕوتدا.. هەر بەجارێ واقت وڕما، جەستەت سڕتربوو وهیچت بۆنەگوترا.. ئیدی لەناوەڕاستی خەونێكدا گرمۆڵە بویت‌و پەرژینێكی مەحكەمیان لەدەورتدا دروستكرد، دواجاریش ئەو خەونە قوتیدای، لوشی كردی.. لەم كاتەدا قیژەیەكی ناوەخت رایچڵەكاندی، هاواری ( سەفی زادەی كوڕە گەورەی شاعەباس ) بوو.\nسەدای قیژەكە وەكو تیغێكی كول لە دەست‌وپل و تەواوی جەستەت چەقین، سەرەتا زمانی لەگۆ خستی، پاشانیش زمانی بە مەڵاشوتەوە داكوتی، هەركە دەتویست، زمان ببزوێنیت، یان هاوار بكەیت، ئازارێك لەناخی جەستەتەوە لە چركەیەكدا سەد جار دەیمراندی، لەم كاتانەدا بیرت لە ئایندە و چارەنووسی زمانت دەكردەوە لە خۆت دەپرسی: - لەم دنیایەدا جگە لە زمان، چ ڕایەڵەیەك ئێمە بەشتەكانی دەوروبەرمانەوە دەبەستێتەوە؟ ئەگەر زمان نەبێت خەڵكی بەچی درۆ دەكەن؟ زۆر تەریق بوویتەوە، وەكو مردوو لەجێی خۆت مت بوویت، بارستایی جەستە و پێگە و پێكهاتەت تادەهات سوكتر دەبوو. لەم كاتەدا خەیاڵ و ئەندێشەكانت لەشێوەی مرۆڤێكی ماف خوراو، جوست و چالاك بەگوڕ لێتهاتنە پێشێ.. چۆن دارەمەیتێك دەبەن بۆ گۆڕستان، ئەندێشەكانت ئاوها هەڵیانگرتیت، بەرەو قیژەكە بردیتیان، لەسەر چیاكانی خوڕاسان‌و لەنێوان دوو تاوێردا دایان نایت، هەر لەو بەرزییەوە وەكو فیلمێكی سینەمایی، كارو كردەوەو رەفتاری شاعەباسی یەكەمیان پێنیشان دایت، چاوت لێبوو شاعەباس پانزە هەزار مرۆڤی وەكو مێگەل لێدەخوڕی و لەكێوەكانی قەرەتەپەی خوڕاساندا نیشتەجێی كردن. هەتا ئێرە دیمەنەكان تاڕادەیەك ئاسایی بوون، بەڵام تراژیدیا لێرەبەدوا دەستی پێكرد، چاوت لێبوو شا عەباس لەكۆتایی تەمەنیدا، متمانەی بەكەس نەمابوو، تەنانەت لەكوڕەكانیشی بەگومان بوو، تادواجار (سەفی میرزا)ی كوڕە گەورەی خۆی كوشت، ئینجا چاوی هەموو كوڕەكانی تریشی دەرهێنا(1).. لەم كاتەدا (تەیمور)(2)ت بینی، بەنیاز بوویت ڕاكەی بۆلای و لەباوەشی بگریت، بەڵام نەتزانی لەكوێوە ئەو رەشەبا لماوییە هەڵیكرد، نەك هەر (تەیمور) بەڵكە خوشت لەخۆت ون بویت.. لەپاشی ئەم دیمەنانە، هەر لەنێوان تاوێرە بەردەكانی چیاكانی خوڕاساندا بەلادا هاتیت‌و لەهۆش خۆ چویت، لەدوای تاوێك بێئاگایی، ئەندێشەكانت ڕاستیان كردیتەوە، وەكو چۆن پرژە ئاوێكی ساردت بەركەوتبێت راچڵەكیت و بەهۆش خۆ هاتیتەوە.\nبەدیار خامە لەچوارچێوە گیراوەكەوە دۆش داماویت، هەتا ئێرە هیچت لەنیگارەكە نەكێشاوە، ئەندێشەكانت لە ڕووبارێكی پان‌و بەرین‌و بێبن دەچوون، لە دوورەوە چاوت لێ بوو شەپۆلەكانی پێچ‌ولوولیان دەخوارد، لەگەڵ خۆیاندا وردە ماسی و ماسی گەورە و دەیان گیانداری ئاویی تر سەرەوژێر و ئەم دیوو ئەو دیویان دەكرد، تۆش لەم دوورەوە بە ڕۆح و جەستەتەوە لە كەناری ڕووباری ئەندێشەكانت پیاسەت دەكرد، جار جارە وەكو نمە بارانی بەهاران شەپۆلەكانی تەڕی دەكردی، چیدی لە كەنار خۆت راگیر نەكرد، بەرەو قوڵایی ملت نا، وەكو مەلەوانێكی لێزان، لە قوڵایی دەریای ئەندێشەكانتدا كەوتیتە پەلهاویشتن، هەتا توانیت مەلەت كرد، پاشان لە پەل‌وپۆ كەوتیت، مجرۆ بوویت، هێواش هێواش بەرەو قوڵایی دەریا ڕۆچوویتە خوارێ، دواجار وەكو بەردێكی بچكۆلە لەبنی دەریای ئەندێشەكانتدا لەنگەرت گرت. لەم كاتەدا فڵچەكەت لە دەست كەوتە خوارێ و عەشتەبات پێنەما، نیگارەكەت بۆ تەواو نەكرا، بەم شێوەیە شەرمەزاری ئەندێشەكانت بووی، كە بە نیاز بووی لە رێگایانەوە گوڵێكی جوان لە بەرۆكی ژیان بدەیت.\n(1)ئاماژەیە بۆ روداوێكی مێژووی كورد، كە (شەرەفخانی بەدلیسی)لە كتێبی (شەرەفنامە)دا باسی دەكات.\n(2)(تەیمور)ئەو منداڵە بوو كە بە موعجیزە لە پەلاماری ئەنفالدا رزگاری بوو.


عادل عەبدولمەهدی لە پۆستەكەی بەردەوام دەبێت تا هەڵبژاردنی پێشوەختە | دەزگاى زارى کرمانجى\nعادل عەبدولمەهدی لە پۆستەكەی بەردەوام دەبێت تا هەڵبژاردنی پێشوەختە\nزاری كرمانجی – سۆران : كاتژمێر 12ی شەوی 16ی ئەم مانگە ئەو وادە دەستوورییە تەواو دەبێت، كە دانراوە بۆ دیاركردنی كەسێك بۆ پێكهێنانی كابینەی نوێی حكوومەتی عێراق.\nفارس عیسا، بەرپرسی نوێنەرایەتی هەرێم لە بەغدا بە زاری كرمانجی گووت:" لەو ماوە دیاریكراوەی كە ماوە ئەستەمە كەسێك بۆ ئەو پۆستە دەستنیشان بكرێت، بژاردەی ئەوە لە ئارادایە، جارێكی دیكە عادل عەبدولمەهدی راسپێردرێت بۆ سەرۆكایەتی حكوومەت تا ئەنجامدانی هەڵبژاردنی پێشوەختە".\nبەرپرسی نوێنەرایەتی هەرێم لە بەغدا، دەشڵێ :" كورد مەرجی لەسەر هیچ كەس و لایەنێك نییە، تەنیا داوای تەوافوق، شەڕاكەت، هاوسەنگی و جێبەجێ كردنی دەستوور دەكات، محەمەد تۆفیق عەللاوی وانەیەكی باشە بۆ هەر كەسێك كە بیەوێت هەرێمی كوردستان پشتگوێ بخات، بۆیە هەر كەسێك ببێتە سەرۆك وەزیران دەبێت بارودۆخی هەرێم لەبەرچاو بگرێت، ئەگەرنا مەسیری وەكو عەللاوی دەبێت، هەر كاتێك كورد یەكدەنگ و یەكڕیز بووە توانیویەتی هەم دەستكەوتەكانی خۆی بپارێزێت، هەمیش دەستكەوتی زیاتر بەدەست بهێنێت، تا ئێستاش هەموو لایەنەكان یەكدەنگ و یەكڕیزن ".\nسەبارەت بە هەڵبژاردنی پێشوەختەش بەرپرسی نوێنەرایەتی هەرێم لە بەغدا دیاركرد:" ئیرادەی سیاسی و كێشەی فەنی هەن، وەكو پێویست ئیرادەی سیاسی نییە، هیچ ئامادەكارییەكیش بۆ هەڵبژاردن نەكراوە، بۆیە لەم قۆناغەدا زۆر سەختە هەڵبژاردن بكرێت، كۆمیسیۆنیش ئەو توانایەی نییە كە لەو كات و ساتەدا هەڵبژاردنێكی پاك و بێگەر ئەنجام بدات".


ئەبوبەکر جاف : ئیمانۆیل كانتی فوكۆ . – WTARIKURD\nڕۆشنگەری و پەیوەندی بە ئێستا و دیاگنۆستیككردنی ئێستاوە .\nپەیوەندی میشێل فوكۆ بە كانتەوە ، بە تایبەتی جۆرێك لە گەڕانەوەی فوكۆ بۆ سەر تێكستی ( ڕۆشنگەری چییە ) ی كانت لە ساڵەكانی كۆتایی ژیانی فوكۆدا ، دەلالەتێكی نقێی ناو پرۆژەی ژینیالۆژیای ئیتیكی فوكۆیە . پەیوەندی فوكۆ بە كانتەوە دەگەڕێتەوە بۆ شەستەكان ، ئەو گاتەی كە نەریتی زانكۆیی فەرەنسی بۆ بەدەستهێنانی تێزێكی دكتۆرا ، پێویستی بە پاشكۆو تەواوكارییەك هەبوو . ئەنترۆپۆلۆژیا لە دیدێكی پراگماتییەوە . دوایریش هەوڵی چێبوونی پرۆژەیەك لە نێوان فوكۆو هابرماسدا سەبارەت بە كانت . لە پاش ئەوەی هابرماس كۆمەڵێك گوتاری لە ( كۆلێژ دو فرانس ) پێشكەش كرد، فوكۆ پێشنیاری بەیەكگەیشتن و گفتوگۆیەكی كرد لە گەڵ هاوڕێ ئەمەریكییەكسنیاندا، ئەمەش بە یادی تێپەربوونی دوو سەدە بەسەر تێكستی ( ڕۆشنگەری چییە ) ی كانت . بەڵام بە هۆی مەرگی فوكۆوە ئەم دیدارە سازنەدرا . لە پاش ئەوەی میشێل فوكۆ لە ساڵی ١٩٨٣ لە كۆلێژ دوفرانس خستەوە بەر باس و لێكۆڵینەوە ، وە لە پاش مەرگیشی هابرماس وەستان و هەڵوەستەیەكی جددی لەسەر كرد .\n( بۆ یەكەم جار ، فەیلەسوفێك دەبینین باس لە ئەركی فەلسەفە دەكات ، ئەركێك كە شیكردنەوەی سیستەم و نەسەق و بنەما میتافیزیكییەكانی مەعریفەی زانستی نییە ، بەڵكو شیكردنەوەی ڕووداوێكی مێژووییە ، ڕوداوێكی نوێ ، ڕوداوێكی هەنوكەیی ). بۆ فوكۆ ، كاتێك لە سالی ١٧٨٤ دا پرسیار دەكات ڕۆشنگەری چییە ؟ دەیەوێت بزانێت ئێستا چی ڕوودەدات ؟، چی بەسەرماندا دێت؟ ئەو جیهانە چییەو ئەم قۆناغە و ئەم چركەساتەی ئێمەی تێدا دەژین چییە ؟ ئێمە كێین ؟ ئێمەیەك كە ، لەچركەساتەكانی ڕۆشنگەریدا دەژین ، كێین بەو پێیەی شاهیدین بەسەر ئەم سەدەوە . ئێمە ئەوەمان لە بیر نەچێت كاری فەلسەفەی دیاگنۆستیك و دیاگنۆستیككردن و دەستنیشانكردنی ئێستایە . فوكۆ دوو جار وەك شیكردنەوەو خوێندنەوە لەسەر تێكستەكەی كانت وەستا ، لە دوو بۆنەی جیاوازدا ، یەكەمیان لە وانەیەكی ١٩٨٣، دووەمیان لە سالی ١٩٨٤. واتە دووساڵێ كۆتایی ژیانی فوكۆ . بۆ فوكۆ ئێمە لە بەرانبەر دەقێكی چارەنوسسازو گرنگ داین كە سەروكاری لە گەڵ ( ئێستاو ئەكتەێل و هەنووكەو ئەمڕۆدایە ) . گرنكی كانت لێرەدا بۆ میشێل فوكۆ ، گرنگیی قسەكەرو موفەكیرو فەیلەسوفێكە كە بەشێكە لەم ئێستاو هەنووكەییبوونە .، كەسێكە ڕۆڵی لەم ئێستایەدا هەیە . سەرباری ئەمەش، تێكستەكەی كانت پرسی ئێستا دوروژێنێت ، ئێستایەك وەك بابەت و پرسێكی فەلسەفی ، دەرخستن و دیسریكردنی ڕۆڵی فەلسەفە لەم ئێستایەدا ، ( ئەگەر فەلسەفە فۆرمێك بێت لە پراكتیك و مومارەسە گوتارییەكان كە مێژووی تایبەتی خۆی هەبێت ، من وایدەبینم فەلسەفە ئەوەیە كە بابەتی ئێستا وەك كێشەو ئیشكالیكی فەلسەفی پێشچاو دەخات ) . وەك چۆن تێكستەكری كانت باس لە هۆگریی و پەیوەستبوون و ئینتیمای فەیلەسوف دەكات بەرانبەر بە ئێستا ، بەڵام ئەمە بە مانای ئینتیمای فەیلەسوف نایەت بۆ مەزهەب و تیئرو گروهێكی ئینسانی بە گشتی ، بەڵكو ئینتیما بۆ ( ئێمە ،Nous . وە ئەم ئێمەش دەبێت بە بابەتێكی بیركردنەوەی فەیلەسوف ، واتە ئەزموونێكی كولتوری سادەو ئێستایی كە دەبێت بە بابەتی بیرلێكردنەوە ، ئەو ئێستاو بابەتە ئێستاییەش بۆ كانت ئەزموونی ڕۆشنگەری ئەڵمانیا بە تایبەتی و ئەوروپایە بە گشتی.\nئەوەی لەم تێگەیشتە فەلسەفییە بەرهەم دێت وەك ئەوەی وەسف و پرسیاركردن و شیكردنەوەی ئێستایە ، ئێستسی كولتورێكی دیاریكراو ، بوون بە گوتارێتی سەبارەت بە مۆدێرنیتێ ، ( ئەو فەلسەفەی وا دەكات ئێستاو هەنووكە ببێتە ئیشكالێتێك ، ببێتە گیروگرفتێك ، وە پرسیاری فەیلەسوف لە ئێستا، لەو ئێستایەی كە ئینتیمای بۆی هەیە ، وا لە فەلسەفە دەكات گوتارێك بێت سەبارەت بە مۆدێرنیتێ ). دەقەكەی كانت لە دیدی فوكۆدا ، ئەم پرسیارە پێشچاو دەخات ( ئێستا چییە ؟ مانای ئەم ئێستایە چییە ؟ پێویستە چی بكەم لە بەرانبەر ئەم ئێستایەدا ئەو كاتەی قسەی ژە بارەوە دەكەم؟) . ئەڵبەتە فوكۆ بە تەنیا بە خوێندنەوەی تێكستی ڕۆشنگەری چییەی كانتەوە نەوەستا و بەراوردی كرد بە تێكستی ( شۆڕش چییە . فوكۆ گرنگی بە سەرجەم تێكستەكانی كانت نەدا ، بەڵكو لەسەر دەقێكی تایبەت وەستا ، فوكۆ لەسەر سێینە ڕەخنەیەكەی كانت نەوەستا ، واتە هەڵوەستەكردن نەبوو لەسەر تێكستە بنچینەیی و باوەكانی ، فوكۆ كاری لەسەر دەق و تێكستە ناباو پەراوێزبووەكانی كانت كرد ، ئەمەش لەناو ئەو شێوازەی كاركردنی فوكۆدا كە ، هەمیشەو بەردەوام وەستانی بوو لە سەر پەراوێزبووەكان . بۆ كانت لە ناو رووداوەكاندا ، ڕووداوی ڕۆشنگەری ، كۆمەڵێك نیشانەن كە ، دەلالەتن لەسەر هۆكارو هۆی پێشكەوتن .\nبۆ كانت ڕووداوی شۆڕش دەلالەتێكی گشتی لە خۆیدا هەڵگرتووە لە سێ ئاستدا ، پێشكەوتن لە كۆداتاكردن و هەڵگەڕانەوەی ئیمپراتۆریدا ڕوونادات ، لە ڕودداوە دڵتەزێن و كارەساتاویتەكاندا نییە كە دەبێتە هۆی ڕووخان و لەناوبردنی دەوڵەتێك ، لەو كۆدێتاویەدا نییە كە شۆڕش دەیخولقێنێت ، بەڵكو لەو شێوازو ڕێگایانەدایە كە ڕووداوەكانی لە ڕێگەیەوە ڕوودەدات ، چۆنێتی وەرگرتن و پێشوازیكردنی خەڵكە ناكارەكان ، ئەوانەی بكەری شۆڕشەكە نین ، تەماشاكەران و كاریگەریی لەسەریان ، بەڵام شۆڕش وەك ئەوەی هەڵگەرانەوەی ڕووداوەكان بێت ، ئاماژەو نیشانە نییە لەسەر پێشكەوتن ، چوونكە بۆ كانت ئەگەر بێتو جارێكی دیكە داوا لە بكەرەكان بكەین ناتوانن بە هەمان شێوو ڕووداوەكە دروستبكەنەوە .\nپێویستە بە دوای نیشانەو ئاماژەكانی پێشكەوتندا بگەڕێین لەناوهەستوسۆزو كاریگەرییەكان و ئەو حەماسەتەی كە دیخولقێنێت ، لەو پێشوازی و باوەشپێداكردنەی كە خەڵكی بۆی هەیەتی .. ئەڵبەتە بۆ كانت ئەم پێشوازی و چاووڕوانیتە لە دوو شكڵدا دەردەكەوێت : هەموو گەلێك دەستورێكی سیاسی شیاوو گونجاوی هەبێت ، ئەم دەستوورە ڕێگرو بەربەست بێت لە بەرانبەر هەڵگیرسێنێ جەنگێگی هێرشبەرانە . ئەم دوو فۆرمەش گوزارشت لە نیشانەی پێشكەوتن دەكەن .\nبۆ میشێل فوكۆ ، خوێندنەوەی هەردوو تێكستی كانت ( ڕۆشنگەری چییە ؟ شۆڕش چییە؟ ) ، پرسی ئێستا سەر ڕێگا دەخەن وەك ئێشكال و پرۆبلیماتیكێكی فەلەسەفی ، ئەو دراوانەی كە لەسەر فەیلەسوف و ڕوناكبیرێك پێویستە ڕەجاوی بكات : دەبێت پرسی ئێستاو هەنووكە بەشێكی گرنگی كارە تیۆریی و ڕەخنەیتەكانی بێت . بابێت بۆ ئەو شتانە بگەڕێین كە پێویستە بیپارێزین و دەستی پێوە بفرین لە بەهاكانی ڕۆشنگەری ، یان بیكەین بە پرادیگم و نمونەی چاولێكەری ، دەبێت دەس بە ڕۆشنگەرییەوە بگرین وەك ئیشكالێكی فەلسەفی . ئێستا وەك ئیشكالێك ، دیاریكردن و دیاگنۆستیككردنی ئێستا لەوەی چۆن بیردەكەینەوە ، چی دەكەین ، چی دەڵێین .\nئەوەی لە تێكستەكەی فوكۆدا نوێیە : هەوڵی ئەم فەیلەسوفەیە لە دیاریكردن و دەرخستنی مانای ئێستا لە سۆنگەی تێكستەكاری كانتەوە ، ڕۆشنگەری چییە ، وە جەختكردنەوەو پێداگیری فوكۆیە كە ئێستا ئاماژە نیتە بۆ سەردەم و سەدەیەك ، ڕووداوێك داهاتوویی نیتە ، قۆناعێكی ڕاگوزەر نییە ، بەڵكو دەستنیشانكردن و دیاگنۆستیككردنێتی بە شێوازێكی نەرێنی ، بەو ۆێیەی دەرچوونە لە كۆلەواریی و دەستەپاچەیی ، ( دەربازبوون و تێپەڕاندنی دۆخی دەستەپاچەیی و كۆڵەواریی كە مرۆڤ تێیدا دەژی و هەر خۆیشی لێی بەرپرسیارە ) . بۆ فوكۆ ڕۆشنگەری تەنیا ئەزموونێكی مێژوویی نییە كە مرۆڤایەتی ناسیبێتی ، ئەركێكی تاكەكەسی نییە بۆ دەرچوون لە كڵۆڵیی و دەستەپاچەیی ، بەڵكو بە شێوەیەكی بنەڕەتیی و بنچینەیی پرۆسەیەكی سیاسیە .\nكاتێك كانت پرسیار دەكات لە بەكارهێنانی ئەقڵمان بە شێوەیەكی گشتی و بوێرانەو ژەڕوویی و بە ئاشكرا ، لێرەدا پرسێكی سیاسی پێشچاو دەخات . لێرەدا گرنگی ئەو داخوازییەی كانتمان بۆ دەردەكەوێت كاتێك كانت داوای لە پاشا فریدریكی دووەم كرد وەك بەرگریكارو پارێزفار لە ڕۆشنگەری و فەیلەسفانی ڕۆشنگەری ، وەك ( ستەمكارێكی ڕۆشنگەر ، وە بوێرانە داوای لە پاشا كرد كە ، پرەنسیپێكی بنچینەیی بێت بۆ ملكەچییەك كە وێكهاتوو هاوشانی ئەقڵ بێت .\nفوكۆ بەراوردێك لە نێوان تێكستی ڕۆشنگەریی و سێینە ڕەخنەیەكەی كانتدا دەكات ، ئەمەش لە خوێندنەوەی دووەمیدا ، بۆ فوكۆ پەیوەندییەكی بەتین هەیە لە نێوانیاندا ، چونكە ڕۆشنگەری چركەساتێكە كە مرۆڤ دەتوانێت ئەقڵی بە شێوازێكی گشتی بەكار بهێنێت ، بەكارهێنانێك كە ملكەچ نەبێت بۆ هیچ دەسەڵات و هێزێك ، ئەم بەكارهێنانەش ، بەكارهێنانێكی ڕەخنەیی بێت بە ناچاری ، چونكە دەبێت ئەقڵ ئەو هەلومەرجە دیار بخات كە ، كە بەكارخستنی ئەقڵ ، بەكارخستنێك مەشروع و ڕەوا بێت ، دیاریكردنی ئەو شتەی كە دەتوانین بیزانی ن، دیاریكردنی ئەو ئەركەی لەسەرشانمانە .\nبە مانایەكی دیكە تێكستەكەی كانت ڕۆشنگەری چییە ؟ تەواو هاوڕاو لێكچوو هاوتەریبە لە گەڵ پرسیارە بەناوبانگەكەی كانتدا :” دەتوانم چی بزانم ؟ دەبێت چی بكەم و چی ئەنجام بدەم ؟ دەتوانم ئومێدو هیوام بە چی هەبێت ؟ ” وە ڕەخنەش ڕوویەكی دیكەی ئەقڵە . بەمشێوەیە سەردەمی ڕۆشنگەری ناونرا سەدەی ئەقڵ و سەدەی ڕەخنە . دیاگنۆستیككردنی ئێستا بۆ فوكۆ ، بە مانای بیرخستنەوەو یادكردنەوەی كۆمەڵێك تایبەتمەندی نایەت ، بە مانای بەیادخستنەوەی كۆمەڵێك سیفات نایەت كە ڕابووردوومان دیاری بكات ، وامان لێبكات جیاواز بین لە پێشینەكانمان ، بەڵكو ئەم دیاگنۆستیكییە دوو شت لە خۆ دەگرێت : دیاریكردنی هێڵەكانی لاوازیمان لەم ئێستایە ، فشۆڵی ئەمڕۆو ئێستامان ، بەمشێوەیە جۆرێك لە شكانی گریمانەیی لە خۆ دەگرێت كە دەبێتە هۆی كرانەوەی فەزایەك بۆ ئازادی كە لەباسكراو بێت ، فەزایەكی مومكین . بەمشێوەیە خوێندنەوەی تێكستەكەی كانت لە لایەن فوكۆوە لە ساڵی ١٩٨٤ دا ، كۆمەڵێك ڕووی نوێی هەبوو ، بە بەراورد بە خوێندنەوەكەی ١٩٨٣ . ئەم پرۆسەی خۆێندنەوەی فوكۆ بە تێكستەكەی كانت لە ناو ژینیالئژیای ئیتیك و سوبژێكتیڤاسیۆن و ئۆنتۆلۆژتای مێژوودا ، پەیوەندییەكی یەكانگیرو تەنگاوتەنگی هەیە لەسەر ئەو چەمگانەی كە میشێل فوكۆ لە ساڵانی كۆتایی ژیانیدا ، یان فۆكۆی دوایی كاری لەسەر دەكرد ، چەمكەكانی پاریزیا ، وتنی حەویقەت ، ئازایەتی حەقیقەت ، هونەری خۆ بەڕێوەبردن و فەرمانڕەوایی و حوكومداریی و ئەزموونكردنی ژیان و ژیانكردن سوژەسازیی و سوبژێكتیڤاسیۆن و فۆرمیوژەبوونەكانی سوژە و بە تەنگی خۆوە هاتن و گرنگی بەخۆشان .


ڤیدۆی فێرکاری - چۆنێتی دانانی وانە لە سایتی تایبەتی مامۆستا\nKewan Omer ([email protected])\nبەشی وێبسایت لە بەڕێوەبەرایتی تەکنەلۆجیای زانیاری زانکۆی سلێمانی هەستاوە بە ئامادە کردنی ڤیدیۆیەکی فێرکاری بەمەبەستی بەرچاو ڕوونی تەواو بۆ مامۆستایانی زانکۆی سلێمانی بە مەبەستی چۆنێتی دانانی وانەکان لە وێبسایتی تایبەتی خۆیان و چۆنێتی بەدەست خستن و داونلۆد کردنی لەلایەن خوێندکارانەوە.\nکارزان تاهیر، لە بەڕێوەبەرایتی تەکنەلۆجیای زانیاری کە هەستاوە بە ئامادەکردنی ئەم ڤیدیۆیە بە سایتی زانکۆی سلێمانی ڕاگەیاند " وەک پێشتر پەیمانمان بە مامۆستا بەڕیزەکان دابوو ڤیدیۆیەکی فێرکاری لەسەر چۆنێتی دانانی وانەکان ئامادە بکەین و بەرچاو ڕوونی تەواو بدەین بە مامۆستایان کە چۆن بتوانن وانەکانیان دابنێن لە وێبسایتی تایبەتی خۆیان بە دوو شێواز شێوازێک کە وانەکان تەنها خوێندکاران لە ڕیگەی ئیمەیڵەوە بتوانن بیبینن و شێوازێکیش بۆ ئەو مامۆستایانەی کە ئاساییە وانەکانیان ببینرێت لای هەموو کەسێک".\nلە دوا ووتەیدا ناوبراو ڕایگەیاند " داوا لە هەموو مامۆستا بەڕێزەکانی زانکۆی سلێمانی دەکەین کە پاش ئاشنابوون بە شێوازی دانانی وانەکان هەوڵ بدەن لەمەو دوا وانەکان بەو شێوازە دابنێن بە شێوازی رۆژانە نەک هەموو وانەکان پێکەوە، واتە هەر وانەیەک خوێندرا لە زانکۆ پاشان مامۆستا هەستێت بە دانانی دواین وانە لە وێبسایتی تایبەتی خۆی و خوێندکاران بتوانن زانیاریەکان وەدەست بخەن، هەروەها دەتوانن بەهەمان شێوە توێژینەوەکانیشیان بڵاو بکەنەوە".\nهەروەها لە ماوەیەکی کەمدا هەمان فێرکاری بەشێوەی نوسین و بە زمانی کوردی بڵاودەکرێتەوە تا ببێتە یارمەتیدەرێکی تر بۆ مامۆستایانی زانکۆی سلێمانی.


نيمار ومبابى نه‌شيان سه‌ركه‌فتنێن لێڤه‌رپۆل راوه‌ستينن | Evro News\nسه‌ره‌كى Facebook نيمار ومبابى نه‌شيان سه‌ركه‌فتنێن لێڤه‌رپۆل راوه‌ستينن\nيانا لێڤه‌رپۆل يا ئينگليزى ل سه‌ر ياريگه‌ها خوه يانا باريس سان جيرمان يا فه‌ره‌نسى دچارچۆڤێ كۆما سيێ ژ خۆلا قاره‌مانێن ئورۆپا ل سه‌ر ياريگه‌ها خوه مێهڤانكر وسه‌ركه‌فتنه‌كا گرنگ ب ئه‌نجامێ 3-2 تۆماركر.\nيانا لێڤه‌رپۆل ل خۆله‌كێن 31 و36 ب دو گۆلان پێشكه‌فت ب رێيا ياريكه‌رين خوه دانيێل ستوريدج وجيمس ميلنر، به‌لێ يانا فه‌ره‌نسى شيا ل خۆله‌كێن 40 و83 دۆ گۆلان تۆماركه‌ت ب رێيا توماس مونيێر وكيليان مبابى، به‌لێ يانا لێڤه‌رپۆل ل خۆله‌كا 91 شيا گۆلا سه‌ركه‌فتنێ ب رێيا ياكه‌رێ خوه يێ به‌رازيلى فيرمينيۆ تۆمار بكه‌ت.\nيانا لێڤه‌رپۆل دڤى وه‌رزى دا شيايه پێنج سه‌ركه‌فتنان ل سه‌ر ئيك دخۆلا ئينگليزى دا تۆماربكه‌ت وب ڤێ سه‌ركه‌فتنێ دبيته سه‌ركه‌فتنا شه‌شێ د هه‌ر شه‌ش ياريێن خوه يێن ئێكێ دا ل ڤى وه‌رزى كو ئه‌ڤه ئێكه‌مين جاره لێڤه‌رپۆل دشه‌ش ياريێن ئێكێ دا ب سه‌رد كه‌ڤيت هه‌ر ژ سالا 1961.\nئەردۆگان: ئاوارێن سووری دێ ل عەفرین و ئدلبێ بجه کەین\nئەڤرۆ نیوز: سەرۆک کۆمارێ تورکیا رەجەب تەیب ئەردۆگانی بەری دەمەکێ راگەهاند کو ئاوارێن سووری ئەوێن نها ل تورکیا نە دێ ڤەگەرنە ڤە وەلاتێ خوە و...


کۆمپانیای Realme سەرکەوتوو بووە لە فرۆشتنی 4 ملیۆن یەکە لە مۆبایلەکانی – کەی ئای تی ئێن\nئۆپۆ 4, كانونی دووه‌م 2019\nکۆمپانیای Realme سەرکەوتوو بووە لە فرۆشتنی 4 ملیۆن یەکە لە مۆبایلەکانی\nمۆبایلی Realme 1 لە مانگی پێنجەمی ساڵی 2018ـدا ڕاگەیەنرا بەمەش بووە یەکەم مۆبایلی ئەم کۆمپانیایە، شایەنی باسە Realme یەکێکە لە نیشانە بازرگانیەکانی کۆمپانیای ئۆپۆ و توانیویەتی لە ماوەی ڕابردوودا جێگای خۆی بکاتەوە لە دڵی بەکارهێنەراندا و وا دیارە خێرایە لە گەشەکردندا بە شێوەیەک توانیویەتی تەنها لە ماوەی 7 مانگی ڕابردوودا 4 ملیۆن یەکە لە مۆبایلەکانی بفرۆشێت، شایەنی باسە Realme لەگەڵ ڕۆشتنی بۆ نێو هەر بازاڕێک توانیویەتی سەرکەوتن تۆمار بکات بە شێوەیەک توانیویەتی فرۆشی سامسۆنگ و شاومی تێبپەڕێنێت لە ڕۆژی سەڵتەکاندا.\nهەروەها هەمان کاری تۆمارکرد لە ئیندەنۆسیا لەسەر کۆگای Lazada کە خاوەنی چەندین لقە لە سەرجەم دەوڵەکاتی ئاسیادا، جێگای ئاماژەشە بۆنەکانی ساڵ لەگەڵ نرخی گونجاوی مۆبایلەکانی کۆمپانیای Realme هۆکارێکی سەرەکی بە دەستهێنانی ئەم دەستکەوتە بووە ئەویش فرۆشتنیەتی بۆ 4 ملیۆن یەکە لە مۆبایلەکانی، هەروەها لە وێنە بڵاوکراوەکەدا ئاماژە بەوەدراوە ئایا “ئامادەیت بۆ ئاهەنگەکە؟” ئەمەش لەوانەیە ئاماژەیەک بێت بۆ مۆبایلێکی نوێ، پێشبینی دەکرێت Realme A1 بێت وەک جێگرەوەیەک بۆ یەکێک لە مۆبایلەکانی Realme C1 یان Realme U1.\n— realme (@realmeIndia) January 1, 2019


کیکێ سێتین: من کێم تاوەکو مێسی بگۆڕم؟! | KURDPLAT\nکیکێ سێتین: من کێم تاوەکو مێسی بگۆڕم؟!\nکوردپلات 11/02/2020 02:17:00 ص ليست هناك تعليقات\nکیکێ سێتین، راهێنەری پێشووی یانەی بارسێلۆنای ئیسپانی، لە هەڤپەیڤینێکی نوێدا، باسی ئەو ماوەیەی دەکات، کە لەگەڵ بارسا بەسەریبرد، گوتیشی "سەرپەرشتیکردن و ئیدارەدانی مێسی زۆر زەحمەتە".\nسێتین بەوە دەستی بە قسەکانی کرد، کە گوتی "لە منداڵیدا هاندەری ئەو یانەیە بووم کە هەموو منداڵان هاندەرینە، ریال مەدرید".\nراهێنەری پێشووی یانەی بارسێلۆنا، لە وەڵامی پرسیارێکدا سەبارەت بە لیۆنێل مێسی ئەستێرەی بارساش قسەی کرد و گوتی "هەندێک ئەستێرە هەن سەرپەرشتیکردنیان زەحمەتە، لەنێوانیشیاندا لیۆنێل مێسی، دەبێ ئەوەش لەبەرچاو بگرین کە مێسی باشترین یاریزانی هەموو سەردەمەکانە، من کێم تاوەکو ئەو بگۆڕم؟ لە کاتێکدا ئەوە چەندین ساڵە بەو شێوەیە قبوڵیان کردووە و نەیانگۆڕیوە".\nسێتین هەروەها سەبارەت بە مێسی، گوتی "لایەنێکی دیکەی مێسی هەیە کە ئاڵۆزترە لە پرسی سەرپەرشتیکردنی، ئەو واتلێدەکات تەنیا ئەو شتانە ببینی کە خۆی دەیەوێت، ئەو کەمیش قسەدەکات".\nکیکی زیاتر لەبارەی مێسییەوە، گوتی "تاتا مارتینیۆ بە مێسی گوت، دەزانم هەرکاتێک بتەوێت ئەگەر یەک تەلەفۆن بۆ سەرۆکی یانە بکەی، دەتوانی دەرمکەی، بەڵام هەموو رۆژێ ئەوەم پیشان مەدەوە. من پێویستیم بەوەنییە تاتا یان کەسێکی دیکە ئەو رووداوەم بۆ بگێڕێتەوە، چونکە خۆشم لەو بارودۆخەدا ژیاوم، من بەشی ئەوە ئەزموونم لەگەڵ ئەو کوڕە هەیە بۆ ئەوەی بزانم هەڵسەنگاندنی بۆ بکەم".\nکیکێ باسی ئەو رووداوەش کرد کە ئیدێر سارابیای یاریدەدەری هاواری بەسەر یاریزانانی بارسادا کرد و گوتی "ئەوکات بە سارابیام گوت رازی نیم ئەو کارە بکەی و رۆژی دواتر داوای لێبوردنم لە کاپتنەکان کرد، ئەوانیش گوتیان کێشە نییە ئەگەر هاوارکردنەکەی بۆ ئاگادارکردنەوەمان بێت".\nراهێنەری پێشووی یانەی بارسێلۆنا، باسی دۆڕانە گەورەکەیان بە بایرن میونشنی ئەڵمانی کرد و گوتی "ئەو دۆڕانە منی بردە نێو مێژووی بارسێلۆنا". هەروەها گوتی "بەو شکستە تووشی زیانی گەورەبووم، منیش بەرپرس بووم لە بەشێکی ئەو شکستە گەورەیە، رۆژێک دێت لەو بارەوە شتێک دەنووسم، بەڵام ئەوەش دەزانم کە بڕیاری دەرکردنی من بەر لەو یارییە درابوو".\nکاتێکیش لێیانپرسی ناگەڕێیتەوە نێو جیهانی مەشق و راهێنان؟ سێتین گوتی "من لە ماڵەوە لەگەڵ دەریا و مانگاکانم زۆر ئاسوودەم".


کۆمەڵێک دەرمانی قاچاخ و رێگەپێنەدراو دەستی بەسەردا گیرا\nپاشنیوەڕۆی ئەمڕۆ(٢٣/١٢/٢٠١٩) له هەڵمەتێکی هاوبەشی کۆنتڕۆڵی جۆریی دەرمان و پێداویستیی پزیشکی، پۆلیسی قایمقامیەتی هەولێر و ئاسایشی هەولێر، تواندرا دەست بەسەر بڕێکی زۆر دەرمانی قاچاخ و رێگەپێندراودا بگیرێت.\nهەروەها هەردوو قاچاخچییەکه دەستگیر کران و پەڕاوی لێکۆڵینەوەیان بۆ کراوه و رەوانەی دادگا کران.\nبەپێی کامێراکانی چاودێری، دەرمانەکان لەناو بۆنێت و شووتەی ئۆتۆمبێل شاردرابوونەوه و تیمەکانی ئاسایش و پۆلیسی شارەوانی دوای چاودێرییەکی زۆر لەسەر رێگای هەولێر – کۆیه دەستیان بەسەردا گرت.\nسەبارەت به ئەم دەرمانانه، "هێژان ئەنوەر" بەرپرسی چاودێریی بازاڕ له KMCA رایگەیاند: ئەم دەرمانانه هیچ بنەمایەکی زانستیان نییه و بەردەوام له رێگەی راگەیاندنی کۆنتڕۆڵی جۆریی دەرمان، هاوڵاتیان ئاگادار کراونەتەوه خۆیان لە ئەم جۆره دەرمانانه بپارێزن.\nهێژان ئەنوەر گوتی: ئەم دەرمانانه له وڵاتانێک دروست دەکرێن که تەنانەت خۆشیان بەکاریان ناهێنن و لەو شوێنەش رێگەپێنەدراون.\nبەرپرسی چاودێریی بازاڕی کۆنتڕۆڵی جۆریی دەرمان جەختی کردەوه به هیچ شێوەیەک بەزەیی به ئەم کەسانه ناکەرێت که ئەم دەرمانانه دێننه کوردستان و داواشی له دادوەرەکان کرد به توندترین شێوه سزا بدرێن.\nهێژان ئەنوەر سەبارەت به دەرمانی تەندروست گوتی: هەر دەرمانێک که ستیکەری کوالیتی کۆنتڕۆڵی دەرمانی پێوەبێت خەڵک دەتوانن بەدڵنیاییەوه بەکاری بێنن و تەنانەت تەواوکەری خۆراکیش له کوالیتی کۆنتڕۆڵ پشکنینی بۆ دکرێت و کۆنتڕۆڵی جۆریی دەرمان پشکنین بۆ هەموو جۆره دەرمان و تەواوکەری خۆراکی و پێداویستیی پزیشکی دەکات.\nله کۆتاییدا جارێکی دیکه هاوڵاتیان ئاگادار دەکەینەوه ئەو دەرمانانەی به ناوی قەڵەو کردن، لاواز کردن، بەهێز کردنی توانای سێکسی و ... له تۆڕه کۆمەڵایەتییەکان ریکلامیان بۆ دەکرێت هیچ بنەمایەکی نییه و به هیچ شێوەیەک بەکاری نەهێنن.


📕 20ساڵەی ماڵئاویی کەسایەتی خۆش ناوی سیاسیی و کۆمەڵایەتی هاوڕێی تێکۆشەر نەبی قادری پەڕتووکخانە\n📅 کاتی تۆمارکردن Jun 6 2018 2:03AM\nکۆکردنەوە و ئامادەکردنی: رەحمان نەقشی [ زۆرتر... 👁] 📕 ✖ 0 2 ✔ 99% ✍ س.ئـ. 6-6-2018 2:03:40\n👁 ئەم بابەتە 7,949 جار بینراوە\n📕 8 مارچ سیمبولێک بۆ داخوازیەکانی ژنان پەڕتووکخانە\n📅 کاتی تۆمارکردن Jun 6 2018 10:30AM\n👁 ئەم بابەتە 4,860 جار بینراوە\nکۆکردنەوە و ئامادەکردنی: رەحمان نەقشی [ زۆرتر... 👁] 📕 ✖ 0 1 ✔ 99% ✍ س.ئـ. 6-6-2018 10:30:25\n📕 بابەت و دیمانەکانی هاوڕی ناسر باباخانی پەڕتووکخانە\n📅 کاتی تۆمارکردن Dec 30 2019 5:14PM\nئامادەکردنی: رەحمان نەقشی ساڵی 2019  [ زۆرتر... 👁] 📕 ✖ 0 1 ✔ 99% ✍ ز.س. 30-12-2019 17:14:00\n📕 بابەت و وەرگێڕاوەکانی هاوڕێ عەلی فەتحی پەڕتووکخانە\n📅 کاتی تۆمارکردن Dec 30 2019 5:50PM\nئامادەکردنی: رەحمان نەقشی ساڵی 2019  [ زۆرتر... 👁] ✖ ✖ 0 2 ✔ 88% ✍ ز.س. 30-12-2019 17:50:55\n📕 بژاردەگەڵێک لە وتە بەنرخەکانی شەهید دوکتور سەعید بە بۆنەی 22 ساڵەی شەهیدانی میکونووس پەڕتووکخانە\n📅 کاتی تۆمارکردن Jul 3 2015 12:22AM\n👁 ئەم بابەتە 12,353 جار بینراوە\nئامادەکردنی: رەحمان نەقشی [ زۆرتر... 👁] 📕 ✖ 0 0 ✔ 99% ✍ م.ب. 3-7-2015 0:22:14\n📅 کاتی تۆمارکردن Jun 30 2012 9:05PM\n👁 ئەم بابەتە 16,839 جار بینراوە\nئامادەکردنی: رەحمان نەقشی 2012 [ زۆرتر... 👁] 📕 ✖ 0 0 ✔ 99% ✍ هـ.ب. 30-6-2012 21:05:07\n📕 بەرزراگرتنی یادی هاوڕێی نەمر عوسمان رەحیمی لە 5 سالەی شەهیدبوونیدا پەڕتووکخانە\n📅 کاتی تۆمارکردن Jun 7 2018 8:11AM\nکۆکردنەوەی: ڕەحمان نەقشی [ زۆرتر... 👁] 📕 ✖ 0 2 ✔ 99% ✍ س.ئـ. 7-6-2018 8:11:41\n📕 بەشێک لە وتووێژەکانی سکرتێری گشتیی حیزبی دێموکڕاتی کوردستان هاوڕێی خۆشەویست و تێکۆشەر خالید عەزیزی پەڕتووکخانە\n📅 کاتی تۆمارکردن Jun 6 2018 1:18AM\n👁 ئەم بابەتە 2,809 جار بینراوە\nکۆکردنەوە و ئامادەکردنی: ڕەحمان نەقشی [ زۆرتر... 👁] 📕 ✖ 0 2 ✔ 99% ✍ س.ئـ. 6-6-2018 1:18:08


ئەمساڵ، ٢٢ کتێبی کوردی لە پارێزگای سنەدا چاپ کراون\n15:29 - 19 پووشپەڕ 2719\nئاژانسی کوردپا: لە سێ مانگی یەکەمی ئەمساڵدا، ٩٥ کتێب لە پارێزگای سنەدا چاپ و بڵاو کراوەتەوە و لەو ٩٥ کتێبەدا، ٢٢ کتێبیان بە زمانی کوردی نووسراون.\nبەڕێوەبەریی کاروباری کتێب و کتێبخانەکانی ئیدارەی گشتیی فەرهەنگ و ئیرشادی پارێزگای سنە ڕایگەیاند: \_"لە سێ مانگی سەرەتای ئەمساڵدا، ٩٥ کتێب لەو شارەدا چاپ و بڵاو کراوەتەوە\_".\nبە وتەی \_"شەوبۆ بەخشا\_"، لەو ٩٥ کتێبە چاپ کراوانەدا، ٢٢ کتێبیان بە زمانی کوردی، بە تیراژی ٢٩ هەزار و ٦٠٠ بەرگ بووە.\nبە وتەی بەرپرسی کتێب و کتێبخانەی شاری سنە، ٦ کتێبیش لە بەشی منداڵاندا چاپ و بڵاو کراوەتەوە.\nناوبراو هەروەها ئاماژەی بە چاپکردنی کتێب لە ساڵی ڕابردوودا کرد و ڕایگەیاند: \_"لە ساڵی ٩٧دا، زیاتر لە ٢٩٨ کتێب لە تیراژی ٢٨٩ هەزار و ٥٠٠ بەرگ بڵاو کراوەتەوە\_".\n\_"شەوبۆ بەخشا\_" هەروەها ئاماژەی بە کتێبی چاپکراو بە زمانی کوردی لە ساڵی ڕابردوودا کرد و وتی: \_"لەم ڕیژەیە، ١٣٠ کتێبی کوردی لە تیراژی ١١٣ هەزار و ٣٠٠ بەرگ، بڵاوکراوەتەوە\_".\nهەروەها ساڵی ڕابردوو، ١٨ کتێبیش بۆ منداڵان چاپ و بڵاو کراوەتەوە.\nسانسۆر، پێشگرتن بە چاپ و بڵاوبوونەوەی کتێبی کوردی، نەدانی مۆڵەت بە چاپی کتێبی کوردی کە لەگەڵ بەرژەوەندییەکانی حکوومەتدا نییە، بووەتە هۆی ئەویکە نووسەران نەتوانن لە ڕادەی پێویستدا و لە بوارە جیاوازەکاندا، کتێب بە زمانی کوردی چاپ و بڵاو بکەنەوە.


Sulaimani Traffic به‌رنامه‌ی - Yeane.Org ماڵپەری یانی\nزۆر خۆشحاڵم بە بەرهەمهێنانی هەشتەمین بەرنامەی ئەندرۆید کورد .\nبەرنامەی ئەمجارە بە ناوی ” Sulaimani Traffic ” ەوەیە کە تایبەتە بە بەڕێوەبەرایەتی هاتوچۆی سلێمانی و ئامانج لێی بریتیە لە خزمەتکردنی دانیشتوانی شاری سلێمانی لە ڕێگەی ئەم بەرنامەیەوە.\n١. تایبەتمەندی زانینی سەرپێچی ( بە بوونی ئینتەرنێت\n٢. ٤٠٠ پرسیاری تیۆری لە خۆ دەگرێت کە بە بێ بوونی ئینتەرنێت کار دەکات.\n٣. ژمارەی پەیوەندیەکانی هاتوچۆی سلێمانی لەگەڵ توانای پەیوەندیکردن لەناو بەرنامەکەوە.\n٤. کورتەیەک دەربارەی مێژووی هاتوچۆی سلێمانی.\n٥. پەڕەی فەرمی هاتوچۆی سلێمانی لە فەیسبووک لەخۆ دەگرێت.\nلە ڤێرژنەکانی داهاتوودا بەرنامەکە تایبەتمەندی تری بۆ زیاد دەکرێت.\nوێنەی بەرنامەکە ::\n( Size: unknown ) ( ئه‌م فایله 1,726 جار داگیراوه )\nكلیك لێره بكه‌ن download -پلەی ستۆر\nزۆر سوپاس بۆ\nAndroid Kurd :: ئه‌ندرۆيد كورد\nسه‌رجاوه : Android Kurd\nCSR Racing 2 v 1.5.1 APK for Android\nبۆ ئایفۆن:: ده‌توانی به‌م پرۆگرامه ده‌نگ و ره‌نگ دابه‌زێنیت له توانایدایه ڤیدیۆ له زۆر شوێن دابه‌زێنێت وه‌ک یۆتیوب و فه‌یسبوک ( Download )به‌رنامه‌ی\nفەرهەنگی ژاراوە – بۆ سیستەمی ئەندرۆید 2 Zharawa Dictionary


10/31/2019 4:20:00 PM 4240 جار خوێندراوەتەوە\nئیرلینگ هالاندی یاریزانی یانەی سالزبۆرگی نەمسای بۆتە جێگەی بایەخ و گرنگیپێدانی چەند یانەیەكی ئەوروپی و یانەی یۆڤانتۆس ئەو یاریزانەی وەك ئامانجی سەرەكی دیاریكردەی بۆ ئەوەی لە مێركاتۆی هاوینی داهاتودا ئەو یاریزانە بەرەو ریزەكانی یانەكەی بگوازێتەوە.\nئەم هێرشبەرە لە یارییەكانی ئەم وەرزە بە ئاستێكی بەرز دەركەوتوەو لە سێ یاریی یانەكەی لە خولی یانە پاڵەوانەكانی ئەوروپا توانیوێتی شەش گۆڵ بۆ یانەكەی تۆماربكات، لە 15 یاریدا لەم وەرزە 22 گۆڵی تۆماركردوە.\nبە شێوەیەكی بەرچاو بەهای ئەو یاریزانە لە ئێستادا لە نێو بازاڕی گواستنەوەی یاریزاناندا بەرزبۆتەوەو كۆمەڵێك یانەی زۆر چاودێری جئەو یاریزانانە دەكەن، لەوانەش مانچستەریونایتد و لێڤەرپوڵی ئینگلیزی لەگەڵ بەرشەلۆنە و ریاڵ مەدریدی ئیسپانی.\nرۆژنامەی لاگازیتا دیللۆ سپۆرتی ئیتاڵی ئاشكرایكردوە، كە یانەی یۆڤانتۆس ئامادەی خۆی نیشاندوە بۆ ئەوەی گرێبەستێك بە بەهای 40 ملیۆن یۆرۆ پێشكەشی یانە نەمساوییەكە بكات لە پێناوگواستنەوەی ئەو یاریزانە نەرویجیە.\nفابیۆ باراتچی بەرێوبەری جێبەرجێكار لە یانەی یۆڤانتۆس داوای لە مینۆ ڕایۆلا كردوە كە كارئاسنیان بۆ بكات بۆ ئەوەی ئەو یاریزانە بەرەو ریزەكانی یانەی یۆڤانتۆس بگوازێتەوە لە پێناو بەهێزكردنی هێڵی پێشەوەی یانەكەیان.\nلەگەڵ ئەوەی یانەی یۆڤانتۆس لە هێڵی پێشەوە هەریەكە لە هیگواین و دیبالا و رۆناڵدۆ یاریی دەكەن، بەڵام هیچمام لەم یاریزانانە بە شێوەی هێرشبەری سەرڕم یاریی ناكەن و یانەكە كار بۆ ئەوە دەكات هالاند بكاتە هێرشبەری سەرەڕمی یانەكەی بۆ یارییەكانی وەرزی داهاتو.\n#بەرشلۆنە #ریال مەدرید #گواستنەوەی یاریزان #لیڤەرپوڵ #مانچسته‌ر یونایتد #یۆڤانتۆس\nریاڵ مەدرید لەشجوانەكەی پریمەرلیگی دەوێت\nبەرشەلۆنە لە فرۆشتنی ئەستێرەیەكی پاشگەز دەبێتەوە


تۆمارکردنی ئۆتۆمبێلی ژماره کاتی بۆ یه‌که‌م جار تۆمارکردنی ئه‌و ئۆتۆمبێلانه‌یه له ده‌ره‌وەی وڵات به شێوه‌یه‌کی یاسایی هاورده‌ی هه‌رێمی کوردستان کراون. وەکو (ژماره کاتی) له به‌ڕێوه‌به‌رایه‌تییه‌کانی هاتووچۆی پارێزگاکان…\nمۆڵەتی شۆفێری جۆری تایبەت (خصوصي) و گشتی (عمومي) هەر هاووڵاتی یان دانیشتوویەکی هەرێمی کوردستان کە تەمەنی یاسایی تەواو کردبێت، مافی دەرهێنانی مۆڵەتی لێخوڕینی ئۆتۆمبێلی هەیە.\nئەم مۆڵەتە بۆ ماوەی (٥) پێنج ساڵە و دوای ئەم…\nنوێکردنه‌وه‌ی ساڵیانه‌ی ئۆتۆمبێل بە هەموو جۆرەکانییەوە هەر ئۆتۆمبێلێک خاوەنی ساڵیانه‌ی تایبەت بە خۆیەتی، لە ڕۆژی دەرچوونی ساڵیانەکەوە ماوەی بەسەرچوونی (٥) پێنج ساڵه. خاوەنی ساڵیانە پێویستە لە کاتی بەسەرچوونی ساڵیانەکەی لە…\nگواستنه‌وه‌ی خاوه‌ندارێتی ئۆتۆمبێل له کەسێکەوە بۆ کەسێکی‌تر (بە هەموو جۆرەکانییەوە) گواستنه‌وه‌ی خاوه‌ندارێتی ئۆتۆمبێل له کەسێکەوە بۆ کەسێکی تر، مافێکی یاسایی هەر تاکێکە، کە لە ئەنجامی کڕین و فرۆشتن یاخود هەر هۆکارێکی تر، بخوازێت خاوەندارێتی ئۆتۆمبێلەکەی…\nتۆمارکردنی ماتۆرسکیل تۆمارکردنی ماتۆرسکیل، پێدانی ژمارە و ساڵیانەی تایبەت.\nنوێکردنەوەی مۆڵەتی شۆفێری (بە هەموو جۆرەکانی) نوێکردنەوەی مۆڵەتی شۆفێرییە بۆ ئەو هاووڵاتیانەی مۆڵەتەکانیان بەسەرچووە یاخود ماوەی بەسەرچوونیان نزیکە، تاوەکو بتوانن بە شێوەیەکی یاسایی شۆفێری بکەن.\nگۆڕینی تابلۆی ئۆتۆمبێل له چاپی هاتووچۆی پارێزگاکان بۆ چاپی پیتی ئینگلیزی گۆڕینی تابلۆی ئۆتۆمبێله له چاپی ڕه‌سه‌نی ئه‌و پارێزگایه‌ی ساڵیانه‌که‌ی لێ تۆمارکراوه بۆ چاپی نوێی پیتی ئینگلیزی، بۆ ئەو ئۆتۆمبێلانەی کە خاوه‌نەکانیان سه‌فه‌ری ده‌ره‌وه‌ی وڵاتی…\nبەدەستهێنانی ڕاپۆڕتی لیژنەی پزیشکی (پشکنینی چاو بۆ مۆڵەتی شۆفێری) پشکنینی جەستەیی و دەروونی هاوڵاتییە، بە مەبەستی پێدانی ڕاپۆرتی لیژنەی پزیشکی.\nمۆڵەتی جام ڕه‌شکردنی ئۆتۆمبێل پێدانی مۆڵەتی ڕه‌شکردنی جامی ئۆتۆمبێلە له‌سه‌ر داواکاری خاوه‌نی ئۆتۆمبێل، به ئه‌نجامدانی ڕێکاره یاساییه‌کان لە یەکێک لە بەڕێوەبەرایەتییەکانی هاتووچۆی تایبەتمەند.


مه‌نسوور جیهانی ـئه‌ندامانی ده‌سته‌ی ناوبژیوانی به‌شی رکابه‌ریی سینه‌مای نێونه‌ته‌وه‌یی سی‌وهه‌شته‌مین خولی فێستیڤاڵی نێونه‌ته‌وه‌یی کورته فیلمی تاران ناسێندران.\n"شۆکۆ تاکێگه‌سا" Shoko Takegassaله ژاپۆن، ساڵی 2015 بۆته ئه‌ندامی SSFF و ASIAو وه‌کوو به‌رنامه‌داڕێژ ده‌ستی به چالاکی کرد؛ ئه‌و جێگایه‌ی که له‌وێ به‌رپرسی به‌رنامه‌داڕشتن و به‌شی په‌یوه‌ندییه‌کانی نێونه‌ته‌وه‌یی فێستیڤاڵ بووه. ئه‌و هه‌روه‌ها له فێستیڤاڵی "ترابیکا" وه‌کوو نوێنه‌ری کورته فیلم هاوکاری کردووه و له فێستیڤاڵی نێونه‌ته‌وه‌یی کورته فیلمی Nordisk panorama وه‌کوو ئه‌ندامی ده‌سته‌ی داوه‌ران به‌شداری کردووه.


هەفتە بازاڕی كشتوكاڵی هەڵەبجە بووە بە ساڵە بازاڕ – کوردی – RojNews.News\nزەردەشتییانی کوردستان دژی داگیرکاریی پشتیوانی هەڵمەتەکەی کەجەکە دەکەن\nلە باکوری کوردستان و تورکیا ئۆپەراسیۆنی پاکتاوی سیاسیی شەرمەزار کرا\nفڕۆکە جەنگییەکانی دەوڵەتی تورک بۆردوومانی گوندێکی بەرواری باڵا دەکەن\nجڤاکی ئیسلامیی کوردستان بەشداری هەڵمەتەکەی کەجەکە دەبێت\nکەنەکە: ئۆپەراسیۆن لە دژی هەدەپە و سیاسەتمەدارانی کورد شەرمەزار دەکەین\nدواین زانیاری لە بارەی هێرشەکەی سەر بارەگای کۆمەڵەی زەحمەتکێشان\nپاکتاوی سیاسیی دەوڵەتی تورک بەردەوامە، ٢٤ کەس دەستگیرکران\nخانەوادەکان بۆ چوون بۆ ئیمرالی سەردانی بەرپرسانیان کرد\nکازمی بەدەم بانگەوازەکەی سەدرەوە دەچێت\nکازمی پشتیوانیی پێشنیارەکانی سەدر دەکات\nخەڵاتێکی نێودەوڵەتی بە ئەبرۆ تیمتەک و خوشکەکەی بەخشرا\nئەمریکا لێخۆشبوونی عێراقی لە سزاکانی سەر ئێران نوێکردەوە\nقەتەریش ڕەتیکردەوە سەرۆکایەتی کۆمکاری عەرەبی وەربگرێت لەم کاتەدا\nهەفتە بازاڕی كشتوكاڵی هەڵەبجە بووە بە ساڵە بازاڕ\n22/06/2020 - 9:07:36 pm\nیەكشەممە, 10 ماي 2020 – 07:55 ڕۆژنیوز – ناوەندی هەواڵەکان\nهەفتە بازاڕی کشتوکاڵی هەڵەبجە، یەكێتی ئەوروپاوە بڕی ٥٠ هەزار دۆلار و وەزارەتی کشتوکاڵی هەرێم ٣٠ ملیۆن دیناریان بۆ تەرخان کرد، کە پرۆژەکە لەسەر دوو دۆنم زەویی دروستکراوە و ٩٣ دوکانی تێدا دروستکراوە.\nدەڤەری شارەزوو دەشتێكی فراوانی كشتوكاڵی بەپیتی هەیە، تێیدا شوتی، تەماتە، خەیار، بیبەر، باینجان، كولەكە، پیاز، سیر، پەتاتە، چەندین جۆری دیكەی بەرهەمی تێدا دەكرێت، لە ئێستاشدا بەرهەمی كولەكە پێگەشتووە و جوتیاران دەڵێن بۆیان ساغنابێتەوە.\nخەسرەو جاف جوتیارێكی دەشتی شارەزوورە و پێشتر لەم هەفتە بازاڕەدا بەرهەمەکانی فرۆشتووە، نیگەرانە لە هەفتە بازاڕەکە و دەڵێت هیچ پەرەیەک بە پرۆژەکە نەدراوە، لە كاتی كردنەوەكەشیدا چەند كاتژمێرێك گەرموگوڕیی پێوە دیارەو واتر ئەوە نییە دڵخۆشكەر بێت و بەرهەمەكانیانی تێدا ساغ بكەنەوە.\nئەم جوتیارە ئاماژەی بەوەشکرد، کە گرنگە حکومەت خەمیان بخوات بۆ ساغکردنەوەی بەرهەمەکانیان، وەک خۆی وتی، باشترین کار حکومەت بۆیان بکات هەناردەکردنی بەرهەکەمانیانە بۆ خوارو و ناوەڕاستی عێراق.\nبە وتەی ئومێد ئەحمەد، لێپرسراوی بەشی ڕێنمایی كشتوكاڵی لە بەڕێوەبەرایەتی كشتوكاڵی هەڵەبجە، پێشتر پرۆژەكە بۆ ئەوەبووە جوتیاران هەفتانە بەرهەمەكانی خۆیان بەرن لەوێ پیشانی بدەن، بەڵام تەنها لەوەرزی پایزدا توانراوە سودی لێوەربگرێت، كەبەرهەمی هانار پێدەگات.\nدەربارەی هۆکاری ئەوەی نەتوانراوە سوودی وەک پێویست لێ وەربگیرێت، ئومێد ئەحمەد وتی، ستافێكی ئیداری پێشكەوتووی پێویستە سەرپەرشتی بكات و ، ئەوانیش ناتوانن چونکە کارمەندیان کەمە.\n“بە بڕیاری تورکیا هێز براوەتە زینی ئەستێرۆکان”\nشەقامەکانی سلێمانی ماندوون و حکومەت پشتگوێی خستوون\nشەوی ڕابردوو گوللـە ئاڕ بی جی یەک ئاراستەی بارەگای کۆمەڵەی زەحمەتکێشان کرا لە سنوری سلێمانی و تا ئێستا ئەنجامدەرەکەی نەدۆزراوەتەوە،...\nلە مانگی ڕابردوودا، سەدان گەنجی دەڤەری بادینان بەرەو ئەوروپا کۆچبەر کراون، بەپێی زانیارییەکان، ئەو گەنجانە لەڕێی 'تۆڕێکی قاچاخی مرۆڤەوە' بە...


كەرەستەیەكی ناو بنێشت مەترسی تووشبوون بەشێرپەنجەی ڕیخۆڵە زیاددەكات\nلێكۆڵینەوەكان دەریدەخات، بەكارهێنانی هەندێك ماددەی زیادكراو بەخواردەمەنییەكان، وەك (E171) كاریگەری لەسەر میكرۆبەكانی ڕیخۆڵەدا دەكات.\nبەپێی هەواڵێكی ئاژانسی هێلپ دەی، لێكۆڵەرانی هۆشدارییان لە بوونی ماددەیەكی زیادكراو بەخۆراكەكان داوە، كە بەزۆری لەهەندێك بەرهەمی وەك بنێشت و ساسی مایۆنێزدا بەكاردەهێنرێن و كەسەكان تووشی نەخۆشی ئیلتیهابی ڕیخۆڵەو شێرپەنجەی كلۆڕێكتاڵ ( لە ڕیخۆڵەی ڕاست)دا دەكەن.\nلەو لێكۆڵینەوەدا لێكۆڵەران كاریگەری ماددەی زیادكراوی (E171) تیتانیۆم دیۆ ئۆكسید (Titanium Dioxide)یان لەسەر تەندروستی مشكەكاندا لێكدانەوە بۆ كرد.\nئەو ماددە خۆراكییە بەڕێژەیەكی زۆر لە هەندێك خواردن و هەندێك دەرمانی چارەسەریدا وەك مادەی سپیكردنەوە سوودی لێدەبینرێت.\nلێكۆڵەرانی زانكۆی سیدنی ئوستڕاڵیا بەو ئەنجامە گەیشتن، بەكارهێنانی مەوادی خۆراكی E171 كاریگەری لەسەر میكرۆبەكانی ڕیخۆڵەدا دەبێت و دەتوانێت هەندێك نەخۆشی وەك ئیلتیهابی ڕیخۆڵەو و شێرپنجەی كلۆڕێكتاڵی بەدواوە بێت.\nڤۆسیچ كێرزانوڤسكی، ئەندامی تیمی لێكۆڵینەوەكە لەو بارەیەوە دەڵێت: زۆر بەوردی ئەوە سەلمێنراوە، كە ئەم پێكهاتە كاریگەری لەسەر فیسیۆلۆجی و تەندروستیدا دەكات.\nڤۆسیچ لەبەردەوامیشدا هەروەها دەڵێت: ئەنجامی لێكۆڵینەوەكانی ئێمە ئەوەیان دەرخست، كە بەكارهێنانی ئەو خۆراكانەی ماددەی (E171) یان تێدایە، كاریگەری لەسەر میكرۆبیۆمی ڕیخۆڵەو ئیلتیهابی ڕیخۆڵەدا دەبێت و دەتوانێت نەخۆشی شێرپنجەی كلۆڕێكتاڵی بەدوادا بێت.


۳ی خەرمانانی ١٣٩٦ی هەتاوی | واکاوی\nخانه/اخبار/۳ی خەرمانانی ١٣٩٦ی هەتاوی\n۳ی خەرمانانی ١٣٩٦ی هەتاوی\nواکاویشهریور ۳, ۱۳۹۸\nلەم ڕۆژەدا هونەرمەند و دەرهێنەری شانۆ، نووسەر و وەرگێری سەقزی کاک “خالید خاکی” لە تەمەنی شەست ساڵیدا ماڵئاوایی لە ژیان و دیداری یاران کرد.\nخالید خاکی لە کۆتایی پەنجاکاندا لەگەڵ ئەوەی لە گۆڕەپانی شانۆی سەقز دا کەسێکی دیار و بەرچاو بوو بەڵام لە هەمان کاتدا کەڵکەڵەی مێژوو و ئەدەبیاتی کوردی و بە تایبەت ئەدیبانی شارەکەی بوو، هەر بەو هۆوە ساڵی ١٣٥٦ کتێبی (نظری به کردستان و دیدار با شاعران)ی چاپ کرد.\nپاش چەند ساڵ دواکەوتن لە چالاکی فەرهەنگی و ئەدەبی، ساڵی ١٣٨٠ بە چاپی وەرگێڕانی مەنزوومەی «ئەفسانە»ی نیما یووشیج بە کوردی، قۆناغێکی نوێی لە ژیاندا دەست پێکرد و ساڵێک دواتر بە دوای دا بیرەوەری و چیرۆکەکانی بە ناوی«ئایەرە ئایەرە» بڵاوکردەوە. ساڵی ١٣٩٠یش چیرۆکی«خەج و…»ی لە چاپدا. هەروەها توانی کۆی بەرهەمە شیعرییەکانی شاملوو وەربگێڕێتە سەر زمانی کوردی بەڵام بەداخەوە نەیتوانی بە چاپی بگەیێنێت. دوایین چالاکییەکانی خوالێخۆشبوو، بە ڕێوەبردنی «دیمانە» ئەدەبییەکانی ئەنجومەنی مەولەوی سەقز و خاوەنداریەتی گۆڤاری«ساکار» بوو.\nئایەرە ئایەرە خالید خاکی\nآذر ۵, ۱۳۹۹ در ۱۱:۳۵ ق.ظ\nسلاو برای گوره م هیوادارم خوا لی خوش ببه زوور پیاوی چاک بو یادی هه مو کات له دل مانا یه\nهشدار پلیس فتا شهرستان سقز؛ بد افزار در قالب نرم افزار استخراج و دریافت بیتکوین\nکتاب مبانی نظری موسیقی کُردی، ترجمه‌ی خالد پیشداد به زودی به چاپ می‌رسد


NRT TV | جیهان | ڕاوێژکاری ئاسایشی نەتەوەیی ئەمریکا دەستنیشانکرا\nدۆناڵد ترامپ سەرۆکی ویلایەتە یەکگرتووەکانی ئەمریکا، دیبلۆماتکار ڕۆبەرت ئۆبرایەنی بۆ پۆستی ڕاوێژکاری ئاسایشی نەتەوەیی ئەمریکا دەستنیشانکرد.\nبە گوێرەی ڕاگەیەندراوێکی ترەمپ، ئۆبرایەن بۆ پۆستی ڕاوێژکاری ئاسایشی نەتەوەیی دەستنیشانکراوە و دوای سوێندخواردنی یاسایی دەستبەکاردەبێت.\nمیدیاکانی ئەمریکا باس لەوەشدەکەن، جیاواز لە پۆستە باڵاکانی دیکە، ئەو کەسەی بۆ پۆستی ڕاوێژکاری ئاسایشی نەتەوەیی ئەمریکا لەلایەن سەرۆکی وڵاتەکەوە دەستنیشان دەکرێت، پێویستی بەوە نیە لەلایەن ئەنجومەنی پیرانی ئەمریکاوە پەسەندبکرێت.\nئۆبرایەن لە شاری لۆس ئەنجیلۆس لەدایکبووە و ساڵی ١٩٩١ کۆلیژی یاسای لە زانکۆی کالیفۆرنیا تەواوکردوە، وەکو پارێزەر کاری بۆ چەندین کۆمپانیای ئەمریکی کردوە.\nئۆبرایەن لەماوەی ساڵانی ١٩٩٦ – ١٩٩٨ پارێزەری ئەنجومەنی ئاسایشی نێودەوڵەتی بوو لە جنێف، و لەساڵی ٢٠٠٥-٢٠٠٦ دا جێگری هەمیشەیی نێردراوی ئەمریکا (جۆن بۆڵتۆن) بوو لە نەتەوە یەکگرتووەکان.\nهەروەها لە ساڵی ٢٠٠٨-٢٠١١ دا ئەندامی لیژنەی ڕاوێژکاری میراتی کەلتوری و فەرهەنگی ویلایەتە یەکگرتووەکانی ئەمریکا بوو و هەروەها ڕاوێژکاری (میت ڕۆمنی، سکوت وۆکەر و تێد کروز) کاندیدەکانی پۆستی سەرۆکایەتی ئەمریکا بووە. ئۆبرایەن لە سوپای ئەمریکادا خزمەتی کردوە و پلەی ڕائیدی هەیە کە هێزی دەریاییدا.\nلە ساڵی ٢٠١٦ ەوە نێردراوی تایبەتی سەرۆکی ئەمریکایە بۆ کاروباری ئازادکردنی بارمتەکان، وە لەو پۆستەدا دەربارەی کارەکانی بارمتەکان و دەستگیرکراوان ڕاوێژی پێکراوە لەلایەن فەرماندە باڵاکانی کۆمارەوە و کاری کردوە بۆ بەرەو پێشبردنی ستراتیجییەتی گێڕانەوەی بارمتەکان بۆ ئەمریکا.


ئێمەی کورد شۆڕشی زۆرمان کرد و بە هەندێک هۆکاری ناوخۆ و دەرەکی شۆڕشەکانمان کەوت. شەهید و بریندارمان دا، خەڵکمان لێگیرا و لەسێدارە دران، دەستدرێژییمان کرایە سەر. ئاوارە بووین و، شەومان لە خێمەی پەنابەرێتی دا ڕۆژ کردووە. شکستمان هێنا و هەڵساینەوە. ئازار و ئەشکەنجە دراین و دەربەدەر بووین. بە هەموو ئەمانەوە شانازییمان کرد. ئەی بۆچی شانازی بە ڕیفراندۆم و هەوڵی دروستکردنی دەوڵەتەوە نەکەین؟ با زیانی ئەویش وەک زیانی شۆڕشەکان هەژمار بکەین. ٩٢٪ خەڵکی هەرێم و زۆربەی سەرکردە و ئەندام و لایەنگری حیزبەکان دەنگیان بە "بەڵێ" دا، ئیتر بۆچی نکوڵی لێبکەین و بڵێین ڕیفراندۆمێکی سەقەتمان کرد و دڵی دوژمن و ناحەزەکانمان خۆش بکەین؟ بۆچی دەبێ بڵیین کاتەکەی گونجاو نەبوو و، قسەی ناحەزان بجووینەوە؟ ئەی بە تەمای چی بین و چاوەڕیی کەی و کێ بکەین زەمینەی ڕیفراندۆممان بۆ ساز بکات؟\nبا شکستهێنان لە ڕیفراندۆمدا وەک شکستهێنانی شۆڕشەکان سەیر بکەین، لەواندا زیانمان پێکەوت و قبوڵمان کرد. با لەمەشدا قبوڵی بکەین و بازاڕی خۆپەسەندی پێ گەرم نەکەین. لە هیندستان چەندین شۆڕش کرا بۆ ڕزگاربوون لە دەست ئینگلیز و سەریان نەگرت. لە ئەمریکای لاتین چەندین شۆڕش کرا و شکستیان هێنا. ماندێلا کەوتە زیندانەوە و پاسەوانەکان سوکایەتیان پێ دەکرد و گاڵتەیان بە عەقڵی دەهات، بەڵام خەڵکی ئەفریقای باشور و مانیدێلا خۆشی شانازیان پێوە کرد. لە ڕۆژئاوا دوو جەنگی گەورە بەرپا بوو و زیانێکی زۆریان دا، کەسیش ناڵێ جەنگێکی سەقەتمان کرد! هەموویان شانازی بەو هەموو خوێن و ماڵوێرانییەوە دەکەن. تۆ تا هەوڵ نەدەیت ناگەیت بە ئامانجەکانت.\nئەو کاندیدە کوردانەی ئەمجارەش خۆیان بۆ پەرلەمانی عێراق هەڵبژاردووەتەوە، شانازی دەکەن بەوەی لە بەغداد شەڕیان کردووە بۆ مافەکانی کورد، لە کاتێکدا دەیووە دۆستایەتی لە گەڵ لایەنە عەرەبەکان دروست بکەن. لەوەشدا زیان بەر سیاسەتی کورد کەتووە، بەڵام ئەوانە شانازی بەو مێژووەیانەوە دەکەن و، دەشیانەوی خەڵک لەسەر ئەو مێژووە دەنگیان پێ بدەنەوە.\nجاری وا هەیە لە ژیاندا یەکجار هەلت بۆ ڕێکدەکەوێت، کە لەدەستت دا ناگەڕێتەوە. بارزانی هەوڵی خۆی دا و بوێرانە لە ڕووی ناحەزان وەستایەوە، جگە لەوانەی بازاڕی سیاسییان بۆخۆیان خۆش دەکرد کەس لاریی لە ڕیفراندۆم نەبوو. هەرکەسێکی تریش بڕیاری ڕیفراندۆمی بدایە ئێستا دنیای پڕ دەکرد. ئەوانەی ڕیفراندۆمیان کرد و ئەوانەی ڕیفراندۆمیان ڕەت کردووە دەچنە مێژووە و، میللەتیش شانازی بەوانەوە دەکات کە هەوڵی خۆیان داوە. ئەوانەش کە خۆیان لە گەڵ بەرژەوەندی و ئامانجی ناحەزان تەریب دا جێگای شانازی نین و لەبیر دەچنەوە.\n328 جار بینراوە\n5/8/2018 5:03:40 AM


سەرۆکایەتی داواکاریی گشتی و دەستەی مافی گشتی وەڵامی داواکەی وەزارەتی ئەوقاف و کاروباری ئاینی دایەوە و سکاڵاکەی لەسەر پیر لوقمان جوڵاند.\nپیر لوقمان، سەرۆکی ناوەندی زەردەشتیانی کوردستان، پێشتر لەسەر کەسایەتی ئاینی ئیسلام “سەڵاحەدینی ئەیوبی” قسەیکردبوو و ڕایگەیاندبوو کە دژی هەوڵەکانی ئەو سەرکردە ئیسلامییە لە مێژوودا.\nسەرۆکی ناوەندی زەردەشتیانی کوردستان لەبارەی لێدوانەکەیەوە لەسەر سەڵاحەدینی ئەیوبی، کە سەرکردەیەکی ئیسلامییە لە مێژوودا بۆ ئێستا قسەیکرد و ڕایگەیاند، “ئەوەی وتوومە پشتبەستوو بووە بە ئەو مێژووەی کە سەڵاحەدینی ئەیوبی تۆماریکردووە، چونکە یەکەم دابەشکردنی کوردەکان لە مێژوودا لەسەر دەستی سەڵاحەدینی ئەیوبی بووە”.\nبەشێک لە میسرییەکان گیرخواردنی کەشتییەکەی نۆکەندی سوێسیان خستبووە ئەستۆی کچێک\nجێگری دووەمی سەرۆکی پەرلەمانی عێراق رایگەیاند، پشکی هەرێم لە بوجەدا یەکلایی بووەتەوە و ئێستا ناکۆکییەکان لەسەر نرخی دۆلار…


داعش له‌م ناوچه‌ی كوردستان دەستی بە جوڵە کردووە! | Rwmal | ڕووماڵ\nده‌ستپێك هه‌واڵی كوردستان داعش له‌م ناوچه‌ی كوردستان دەستی بە جوڵە کردووە!\nداعش له‌م ناوچه‌ی كوردستان دەستی بە جوڵە کردووە!\nتیرۆرستانی داعش پاش چه‌ند ساڵێك له ڕوخاندنی ده‌وڵه‌ته‌كه‌یان له‌لایه‌ن هێزی پێشمه‌رگه و سوپای عێراق به‌هاوكاری فڕۆكه جه‌نگییه‌كانی هاوپه‌یمانان،به‌رده‌وام له ڕێگه‌ی گروپی مه‌فره‌زه‌ی چه‌كدارییه‌وه كرداری تیرۆرستیان ئه‌نجامداوه.\nئه‌كره‌م ساڵح، به‌رپرسی لقی گه‌رمیانی پارتی دیموكراتی كوردستان، ڕایگه‌یاندووه: “داعش به‌دوای ده‌رفه‌تی ئه‌منیدا ده‌گه‌ڕێ، کە له شوێنێك بۆشاییی ئه‌منی هه‌بێت ده‌یكه‌نه ئامانج, له چیای حه‌مرین داعش باره‌گا و بنكه‌ی مه‌شقكردنی هه‌یه، ویلایه‌تی حه‌مرینی داعش سه‌رپه‌رشتیی چه‌كدارانی داعش ده‌كات.\nماوه‌یه‌كه داعش له ناوچه‌كانی هێڵی گه‌رم ده‌ستی به جوڵه كردووه و له سنووری قه‌ره‌ته‌په و دووزخورماتوو حاڵه‌تی كوشتن و ڕفاندن به‌هۆی داعشه‌وه زۆر بووه. ئه‌مه‌ش وای كرد كه سه‌رۆكوه‌زیرانی عێراق هه‌ڵمه‌تێكی پشكنین و گه‌ڕان و ڕووبه‌ڕووبونه‌وه‌ی داعشی له‌و ناوچانه دروست بكات و ئۆپه‌راسیۆنێك ئه‌نجام بدات كه له كه‌ركووكه‌وه بۆ دیاله درێژ ده‌بێته‌وه.\nئه‌كره‌م ساڵح ڕایشیگه‌یاند: “سنووری چالاكیی داعش فراوانه، له باشووری خانه‌قین ده‌ست پێ ده‌كات تا ده‌گاته جه‌له‌ولا و قه‌ره‌ته‌په و دووزخورماتوو و حه‌ویجه كه ئه‌مه ناوچه‌یه‌كی به‌ربڵاوه و سوودیان له‌و بۆشایییه ئه‌منییه وه‌رگرتووه كه له ناوچه‌كه دروست بووه.\nتاكه ویلایه‌تی به‌هێزی داعشه ماوه‌ته‌وه و پلانی چه‌كداره‌كانی داده‌نێت و له‌وێشه‌وه بڕیاره‌كانی ده‌رده‌چێت و جموجووڵیان زۆره له حه‌مرین.\nئه‌كره‌م ساڵح ده‌شڵێت: “داعش له زۆر شوێن به مونه‌زه‌می خۆیان ڕێك خستووه‌ته‌وه و به‌رده‌وام جموجووڵ و چالاكییان هه‌یه، به‌تایبه‌ت له خورماتوو كوشتن و ڕفاندن بووه‌ته ئامانجیان و جمومووڵیان زۆر بووه.


دیمانەیەک لە گەل بەڕیز کاک فاتح ئارەش نووسەر و چالاکی سیاسیی ڕۆژهەڵاتی کوردستان – Peshmergekan\n. ئەم کۆمەڵە بابەتەی کە دەمانەوێ بپرسین، لە نەزەر ئێمەو ەگرینگترین باسگەلی ئیمڕۆی ئێمەی کوردن کە راستەوخۆ بە چارەنووس ئێمەوە بەستراونەتەوە.\nئەوەی لەم دیمانەیە دا دەیخوێننەوە ولامەکانی بەڕیز کاک فاتح ئارەش نووسەر و تێکۆشەری سیاسیی ڕۆژهەڵاتی کوردستانە کە پڕ بە دڵ سوپاسی دەکەین .\nئامادەکاری دیمانە: کاووس عەزیزی\n١. دوای ماوەیەک بێ دەنگی لە باس و بابەتی پەیوەندیدار بە کۆنگرەی نەتەوەیی یەوە، ئەوە دووبارە ئەو باسە دەوروژێندرێ و گوایە بەرەو کۆنگرە دەڕۆین، دەمانەوە بپرسین، کۆنگرە دەگیرێ؟ ئاکامی کۆنگرە دەتوانێ چارەسەری لانی کەمی کێشە وکەم و کۆڕی یەکانی نێو بزووتنەوەی کوردی بکا؟ بە گشتی ڕاتان لە سەر کۆنگرەی نەتەوەیی چیە؟\nو. کورد نەتەوەیەکە کە دابەش کراوە و وێرای ئەوەی کە بێ دەسەڵات و ژێردەستە بووە توانیویەتی بەشێوەهای جۆراوجۆر فیکری ئەوەی کە یەک نەتەوەیە بپاڕێزێت، بەڵام دابەشکردنی کوردستان هێندێک مەودا و بۆشایی پێکهێناوە، ئێستاکە باری ڕامیاریی نێونەتەوەیی و ئەو وڵاتانەیی کە کوردستانیان بەسەردا دابەش کراوە هێندێک ئاڵوگۆڕی بەسەرداهاتووە، واباشە کوردیش پلان و ستراتیژی بۆ کەم کردنەوەی ئەو ناتەباییانە کە لە تەمەنی لێکدابڕانی نەتەوەیی دا پێکهاتووە هەبێت، کۆنگرەی نەتەوەیی دەتووانێت هۆکارێک بێت بۆ یەکدەنگ کردنی کورد و کم کردنەوەی ململانێی حیزبی و هەستیی دەسەڵاتخوازی لە کوردستاندا، لە ڕووانگەی منەوە تا شێوەی نازانستییانەیی دەسەڵاتخوازی و بەرژەوەند پەرستیی چارە سەر نەکرێت و، کورد بەو قەناعەتە نەگات کە دەبێت بەرژەوەندی تاکی و حیزبی خۆی قوربانی بەرژەوەندی گشتیی کات کۆنگرەی نەتەوەیی ناتووانێت کێشەی کورد بەشێوەی لەباری ڕوو لە ئامانج بەڕێت. پێموایە فیکری گرتنی ئەو کۆنگرە لە گەڵ دوو کێشە رووبەروو کراوەتەوە یەکەم کێشە و ململانێی ناوخۆیی کە سەرچاوەکەیی بەرژەوەندی و دەسەڵاتخوازییە، دووهەم کێشەی سازکراوی دەرەکییە بەمەبەستیی ڕاگرتن و ستۆپ پێ کردنی گەشەیی نەتەوەیی کورد. دەکڕێت ئەو کۆنگرەیە دواخرێت بەڵام ئیمکانی نییە بتووانن بۆ ماوەیەکی زۆر بەربەستیی بۆ دروستکەن.\n٢. ئەوە ماوەیەکە دیسان شاڵاوی ئیعدام لە ئێران و کوردستان دەستی پێکردووە و لە ماوەی کورتی سەرۆکایەتی حەسەن ڕووحنای دا کۆمەڵێک بەندکراوی سیاسی ئیعدام کراون کە بەداخەوە لەو شاڵاوە دا کورد و بەلووچ پشکی شێریان وەبەر کەوتووە، ئێوە ئەو سالاوە بۆ کام هۆکار دەگەڕێننەوە و ئەرکی ئێمەی کورد بە گشتی و حیزب و ڕێکخراوە سیاسی و جڤاکی یەکان لەم قۆناغە هەستیارە دا دەبێ چی بێ؟\n و. فیکری کۆمەڵانی خەڵکی ئێران بەشێوەیی جۆراجۆر ئاڵۆگۆڕی بەسەردهاتووە، کۆمەڵانی خەڵک لەو کۆمەڵگایە دا لە گەڵ زۆر کێشە و گرفت ململانێ دەکەن، ئاڵوگۆڕە پێکهاتووە کانی دوروبەری ئێران نەیانتوانیوە جوابگۆیی لانی کەمی ویستوداوخوازییەکانی کۆمەڵانی خەڵکی ئەو وڵاتانە بن، لە عێراقی سەردەمی دیکتاتۆرێکی وەک سەدام حوسێن دا لە زۆر شوێن لەو وڵاتەدا سواڵکردن قەدەغەبوو بەڵام لە عێراقی ئێستاکەدا، شەش میلیون نەفەر لە ژێر خەتی فەقردا دەژین و بێعەداڵەتیی کۆمەڵایەتیی، ڕامیاری و ئابووریی لەو پەری خۆی دایە.\nسەردەمێک کە ئەحمەدی نیژاد سەرکۆماری ئێران بوو و ئەو کۆمەڵگایی روو لە ئاستێکی نادیار و نا ڕوون دەبرد بەڵام هەڵبژاردنێک هاتە گوڕێ و زۆربەی خەڵک بۆ دوورکەوتەنەوە وڵات لە قەیرانێکی نا روون بەناچاری لە نێوان خراپ و خراپ تر دا خەراپیان هەڵبژارد بەڵام ئەم هەڵبژاردنە بوو بە هۆکارێک تا هێندێک تاکو ڕێکخراو بەپێچەوانە بیرکەنەوە و وەک تروسکەیەک لە نێو تاریکی دا چاو لە رۆحانی کەن وهێندێک چاوەڕووانی لایان دروست بێت، ئێستاکە دەسەڵاتدارانی رژیم دەیانهەوێت بەشێوەی دژی مرۆڤانە بە کوشتنی زیندانیانی سیاسیی وەڵامی ئەو چاوەڕووانیانە بدەنەوە. هەروەک هەمووان ئاگادارن شێوەی دەسەڵات لە ئێراندا بەپێچەوانەی سیستمی مەوجودی جیهانی یە، لە ئێراندا دەسەڵاتدار کەسێکە بە ناوی ئیمام و ئیمام وەک نوێنەری خودا لە سەر زەوی چاوی لێدەکەن و خەڵکیش بە ئومەت پێناسە دەکرێن و ئاغای رۆحانی تەنها ئامێرێکە بۆ سرینەوەیی بەشێک لە کێشە نێونەتەوەیی و نێوخۆییەکانی سەردەمی دەسەڵاتی ئەحمەدی نیژاد. گرینگ ترین و لەبارترین کار لەم سەردەمدا بۆ کورد لەو پارچەیی کوردستاندا جەماوەری کردنی خەباتە و هاندانی کۆمەڵانی خەڵکە بۆ پێداگرتن لە سەر مافی خۆیان بەڵام پێموایە حیزبە کوردییەکانی رۆژهەڵاتی کوردستان لەو بارییەوە زۆر لاوازن یان بڕوایان پێ نی یە.\n٣. ڕۆژئاوای کوردستان لە دۆخێکی ترسناک دایە، لە لایەک هەڕەشەی ئیسلامییە توندئاژۆکان بە هاندانی دەوڵەتی تورکیە و کۆمەڵێک لایەنی دژ بە کوردی دیکە، لە لایەک تاکڕەویی لایەنێکی کوردی و پەڕواێز خستنی باقی لایەنەکان لە گۆڕەپانی سیاسیی ئەو بەشە لە نیشتیمان ، چۆن هەڵدەسەنگێنن؟ پێتانوایە ئەو وەزعە بەرەو کوێ دەروا؟\nو. ئیسلامی ئاژاوەگێر کێشەیە بەڵام ئەگەر دەستیی نەیارانی کوردی لە پشت نەبێت ئیمکانی ئەوەیی کە بتواوانێت لە کوردستاندا بۆ ماوەیەکی درێژخایان هەرەشە بێت نی یە.\nوڵاتی سوریە بەگشتیی بووە بە کارتی یاری دەستیی دەولەتانی رۆژهەڵاتی ناوین و هەرچەشنە ئاڵوگۆڕێک لەو وڵاتەدا کارتێکردنی جیاوازی لە سەر وڵاتانی دەراوسێ بەتایبەتیی کورد دەبێت. ئەگەر ئێران و ئەسەد بتوانن قەیرانە نێوخۆی و دەرەکی یەکان چارەسەر کەن ئاڵوگۆڕەکان یان چاوەڕووانی یەکان روو لە قۆناغێکی تایبەت دەکەن و ئەوکات مەسەلەی کورد زیاتر لە پێوەندی یەکانی دەوڵەتانی نەیاردا دێتەگۆڕێ، ئێران و تورکی یە دوولایەنن کە تووانی وەرگێرانەوە و تەفسیر قەیرانەکان یان گۆڕانی پارامیترەکان بە بگۆڕ هەیە چوونە دەسەڵاتن لە ناوچەکەدا و لە سەرمەسەلەی کورد یەکگرتوون، ئەگەر ئەمڕۆکە کورد نەتووانێت پلاتفۆرمێکی هاوبەشیی هەبێت بۆ داهاتوو ئەوە کێشە کورد لەو بەشەدا بە هێندێک پێشنیاری لاوەکی کۆتایی پێدت و کارتێکرنەکان لە سەر باشووری کوردستان زیاتر دەبن و هیچ هێزێکی کوردی بەتاکی ناتووانێت بەشێوەی واقعیی کێشەی کورد چارەسەرکات، چەندە خۆ بەکەم زانین زیانبارە دوو ئەوندە هەستیی خۆ بەدەسەڵات زانین زیانی هەیە. فەیلەسووفێکی دانمارکی دەڵێت تەنها باوەڕ بە بۆچوونی خۆت هۆکارێکە بۆ کردنەوەی دەرگای کێشە بەڵام گوێگرتن لە کەسانی دیکە هۆکارێک دەبێت بۆ دابین بوونی ئاسۆی هێوا و پێداچوونەوە.\n٤. دوای هەڵبژاردنی پارڵەمانی باشوور ، کۆمەڵێک گرفت هاتۆتەوە ئاراوە و هەتا ئێستاش دوای مانگ و نیوێک نەیانتوانیوە حکوومەت پێک بێنن، ئێران دەخالەتی راستەوخۆ و ناراستەوخۆ لە کار وباری ناوخۆی باشوور دا دەکا ، هیزەکان یەکتر تەحەموڵ ناکەن، ئەو دۆخە بە ترسناک دەبینن؟ ئەگەر ئەو گرفتانە درێژەیان هەبێ ، کێ یە ئەو گرێ کوێرانە بکاتەوە؟ ئەوەتە لایەنی توندئاژۆی ئیسلامی تەنانەت سروودی نەتەوایەتیی کوردی قەبووڵ نیە و بە کفر دەزانێ؟\nو. ئەوەی کە تا ئێستاکە نەیانتوانیوە حکوومەت پێک بێنن لەوە دەچێت زۆر کێشە نەبێت بەڵام هۆکاری پێک نەهاتنەکەی چ بێت گرینگە. لە ڕووانگەی منەوە نوری مالکی کابرایەکە کە بە فیکر و کردار لە خزمەت بەرژەوەندییەکانی کۆماری ئیسلامی ئێراندایە، واباشە کورد پێکەوە گرێدڕاوی ئەو بەشەیی عێراق لە گەڵ کۆماری ئیسلامی ئێرانی لە شیکاریی سیاسیی خۆی دا لە بەرچاو بگرێت و پلانی بۆ بەرپەرچ دانەوەی پرۆژەی پێداچوونەوە بەسەر هێندێک یاسایی لە وڵاتی عێراقدا لە داهاتوودا هەبێت.\nسەردەمێک دەسەڵاتدارانی کورد لەو بەشەیی کوردستاندا بەشێوەیەک لە شێوەکان بەشێکی گرینگی کۆمەڵانی خەڵکیان لە بیرکرد ئەو لە بیرکردنە بۆشاییەکی لە نێوان دەسەڵاتی کوردی و کورد دا پێکهێنا کە تا ڕادەیەک بە قازانجی کۆماری ئیسلامی تەواو بووە، حکوومەتی هەرێم بۆ دەستەبەرکردنی باوەڕ لە نێوان گەل و دەسەڵاتدا دەبێت هەنگاوی بەپەلە هەڵگرێت و گەلی کوردیش نابێت مانومەوجودییەتی خۆی فیدای هەڵەی چەند کەس کات و دەبێت وەک هەمێشە بەڕاشکاوی و لێبوردوویی لەو ئەزموونە دیفاع کات و ئیجازە ندات کە کۆماری ئیسلامی و ڕایەلکەیی جاسوسی ئەو هۆکارێک بێت بۆ لە باربردنی ئاکامی ساڵەها خەبات و قوربانی.\nپێغەمبەری ئیسلامی وتویەتی ” حب الوطن من الایمان” کەوابێت ئەگەر ئایینیکانی کوردستان ڕێز بۆ قسەکانی پێغەمبەری ئیسلام دانێن دەبێت ڕێز بۆ سرودی نیشتیمانی کورد و ئەو خاڵە کە دەلێت” دینمان ئاینمان هەرنیشتمانە (کوردستانە)” دانێن و ئێمەی کورد بەگشتیی و حکوومەتی کوردستان بەتایبەتی دەبێت بەشێوەی دور لە دەمارگرژیی ئەوە لە مێشکی ئەو تاقمەیی کۆمەڵگاکەمان کەین کە جیاوازییەکی زۆر لە نێوان کوردستان و افغانستاندا هەیە ئەگەر هاوکاری نەکەن زیان بە بەرژەووەندی ڕامیاریی کورد و حکوومەتەکەی دەگەیەنن.\n٥. ڕەوتی ئاشتیی نێوان پ ک ک و دەولەتی تورک پێشڤەچوونێکی ئەوتۆ بە خۆیەوە نابێنێ و هەرکام لەو دوو لایەنە یەکتری تاوانبار بە خەتماندنی پڕۆسەکە دەکەن، ئێوە پێتانوایە ئەو پڕۆسەیە بە لانی کەمی ئاکامێکی دڵخواز دەگا؟ ئەگەر پڕۆسەکە یەکجارەکی بە بن بەست گەیشت ، ئەوجار دەبێ لایەنی کوردی کام ڕێگا بگرێتەوە بەر؟\nو. حکوومەتی تورکی یە بەشێوەی عادیلانە چاو لە کێشە کورد وەک نەتەوەیەک ناکات باوەری بە عەداڵەتی کۆمەڵایەتیی بۆ چارەسەری کێشەی کورد نی یە بەڵام باری ئابووریی و هەوڵدان بۆ بە ئەندام بوون لە وڵاتەیەکگرتووەکانی ئوروپا هۆکارهایەکن تا هێندێک سرنج بداتە کێشە کورد، هەروەها زڵم و زۆرداری حکوومەتی تورکییە و لەم دوایانەدا بوژانەوەیی ڕامیاریی کە لە ئاکامەی خەباتی بێ پسانەوەی نەتەوەیی دا سەری هەڵداوە هۆکارێکن تا خەباتی جەماوری لەو پارچەیی کوردستاندا زۆر بەهێزبێت و کێشەی کورد بەرزەق کاتەوە و حکوومەتی تورک ناتووانێت لە بەرچاوی نەگرێت. بەگوێرەی بیرکردنەوەی من رەوتی ئاشتیی تورکیا و پکاکا لە گەڵ مەسەلەیی سوریە پێکەوە گرێدڕاون و چۆنیەتیی چارەسەری سیاسیی کێشە و ناتەبایەکانی سوریە کارتێکردنی زۆر کاریگەری لە سەر پکاکا و عێراق لە داهاتوودا دەبێت.\n٦. ئەم ڕۆژانە باسی ئەوە دەکرێ کە گوایە دوو لایەنی دابڕاوی ” دێمۆکرات” بۆ گەیشتن بە یەکیەتیی دووبارەی تەشکیلاتیی خۆیان گەڵالەی خۆیانیان گۆڕیوە. لایەنی حدکا پێداگری لە سەر گەڵالەی کۆنگرەی ١٠ بۆ یەک گرتنی هەردوولایەنی حدکا دەکا، لایەنی حدک پێیوایە ئەو گەڵاڵەیە کاتی بە سەر چووە و پێویستە وەک دوو حیزبی سەربەخۆی جیاواز یەک بگرنەوە، داخوا پێتانوایە ئیرادەی یەک گرتن ویەکڕیزی لە لای ڕێبەرانی هەردوولا تا چ ئاستێک جیدی یە؟ یان ئەسڵەن پێویستیی یەک گرتن چیە؟ چۆن دەتوانن یەک بگرن و چەندە پیوسیتە ئەو یەک گرتنە؟\nو. یەکێتی و یەکبوون بۆ گەلی کورد لەم سەردەمەدا زۆر پێویست و لازمە، هەموو دڵسۆزان و دۆستان دەبێت بۆ دەستەبەر بوونی یەکێتیەک کە لە بەرژەوەندی جولانەوەی نەتەوایەتی دابێت هەوڵ بدەن، کاتێک باس لە یەکێتی دەکەن مەبەست لە یەکێتی بۆ دابەشکردنی کورسی و دەسەڵات نی یە بڵکە یەکێتی بۆ پێشبردنی ویست و داوخوازییەکانی کوردە، كێشەیەک سەری هەڵداوە دەبێت ڕێگای کارتێکردنی بۆ بەبینینەوە و یان دەبێت ساڵها نرخی بۆ بدەین، کێشە روو دەدات بەڵام بۆ دەربازبوون لەو دەبێت بەپێچەوانەکەیی بجووڵێنەوە و بیکەین بە هۆکاریک بۆ گۆڕینی ڕێبازی پێش لە سەرهەڵدانی کێشەکە و وەک ئامێرێک بۆ خۆ نوێ کردنەوە بەکاری بێنین، ئەگەر وانەکەین مانومەوجوودییەتیی خۆمان لە دەست دەدەین، بەکورتی ئەوانەیی کە مێژوویی خۆیان ناناسن مەحکووم بە لە نێو چوونن. زانایەک بە ناوی بیرنارد مەحمود وتەوێتی “ئەگەر سواری قەتارێک بوویت کە بە ڕێگای هەلەدا ڕۆێشت بەزانە کە هەر ئیستگەیەک کە دەگەیت ئیستگەیەکی هەڵەیە” بەکورتی هەر دوو باڵی حیزب هەلەیان کردەوە و تا چارەسەری زانستیانە بۆ ئەو کێشەیە پێدا نەکەن بەردەوامن لە هەڵە. لە نێو زۆربەی هەرە زۆری بەدەنەیی هەر دووک لادا شێوە یەکگرتن و یەکگرتنەوەیەک هەبوو و بەردەوامە، کێشە ی سەرەکی لە ڕێزی بەشێک لە ڕێبەرایەتیی هەر دوولادایە و ئەگەر بەڕاستیی واز لە بەرژەوەندی تاکەکەسی بێنن و بەو قەناعەتە بگەن کە دەسەڵات لە حیزبێکی سیاسیی دا نابێت میراتی بێت یەکگرتنەوە کارێکی زۆر ساکارە. زانایەک وتویەتی بۆ ئەوەی بتوانیت کارتێکردنت لە سەر دەوروبەری خۆت هەبێت واباشە پێش لە هەموو شتێك بتوانیت خۆت بگۆڕیت، حیزبەکانی رۆژهەڵاتی کوردستان ئەگەر بیانهەوێت بۆ پێکهێنانی ئاڵوگۆڕ کار بکەن دەبێت ئاڵوگۆڕ لە خۆیاندا دروستکەن.